Saya suap anak sendiri, bukan suami orang – Jasmin Hamid
Oleh NUR EMIRA SAIZALI

26 Jun 2021, 8:02 pm
PETALING JAYA – “Kalau tak suka jangan tengok.”
Itu respons terkilan pelakon, Jasmin Hamid, 46, selepas aksinya menyuap makanan kepada anak lelakinya, Ian Haziq, 20, menerima kecaman hebat daripada netizen.
Pelakon drama Cukup Derita turut menzahirkan rasa rasa pelik mengapa amalan murni dalam keluarga sebegitu mahu dipertikaikan netizen pada hari ini.
“Masalah betul dengan orang yang kurang kasih sayang ini. Inilah namanya penyakit hati. Kalau tidak suka jangan tengok.
“Bila suap anak orang geli tetapi kalau pasangan kekasih suap-menyuap, nampak sweet pula ya? Dunia akhir zaman,” tulisnya dalam satu entri Instagram.
Tambah Jasmin, aksi sebegitu tidak sepatutnya dijadikan bahan kecaman kerana hanya memaparkan hubungan kasih sayang sebuah keluarga.

Malah, anak-anaknya juga tidak malu dan berasa kekok apabila disuap makanan oleh ibu mereka.
“Saya suap anak saya, bukannya anak atau suami orang lain. Walaupun anak-anak saya sudah beruban, saya tetap akan suapkan mereka selagi saya sihat.
“Anak-anak saya sikit pun tak malu dengan perkara tersebut sebab keluarga kami sudah diajar untuk saling sayang-menyayangi antara satu sama lain mengikut batasan,” ujarnya.
Ujar pelakon mengakui sudah menjadi tanggungjawab ibu bapa untuk mengajar erti kasih sayang.
Ujarnya, Jasmin juga sangat merindui belaian kedua ibu bapanya dan sangat sedih kerana banyak institusi kekeluargaan musnah kerana kurang kasih sayang.
“Saya sendiri sudah tak dapat lagi rasa suapan dan ciuman daripada ibu bapa saya. Rindu yang amat. Ajarkan anak-anak kita erti kasih sayang pada ibu bapa dan keluarga.
“Sedih tengok ramai keluarga yang berpecah-belah sebab keluarga tak pupuk rasa kasih sayang dan hormat-menghormati antara anak-beranak sejak kecil. Bila sudah besar, semua buat hal masing-masing,” katanya.
Hasil tinjauan Kosmo! Online, Jasmin turut memuat beberapa foto dia menyuap makanan kepada ibu, bapa dan anaknya. – K! ONLINE


Mayat wanita dalam kereta
Oleh MOHD SYALMIZI HAMID

26 Jun 2021, 9:05 pm
BALIK PULAU – Seorang wanita warga emas ditemui mati di dalam sebuah kereta jenis Perodua Axia di hadapan rumahnya di Bayan Baru di sini hari ini.
Mangsa berusia 76 tahun itu ditemui tidak sedarkan diri pada pukul 10.40 pagi oleh sepupunya yang pergi ke rumah tersebut.
Difahamkan, kawasan hadapan rumah yang didiami mangsa tidak terurus dengan dipenuhi banyak sampah-sarap.
Ketua Polis Daerah Barat Daya, Superintendan Kamarul Rizal Jenal berkata, mayat mangsa ditemui di tempat duduk pemandu.
Pemeriksaan awal tidak menemui kesan kecederaan pada tubuh si mati.
Beliau berkata, pihaknya mendapati sepupu wanita itu cuba menghubungi mangsa tiga hari lalu, namun tidak dijawab.

“Kita terpaksa mendapatkan bantuan bomba bagi membawa keluar mayat dan dihantar ke Hospital Balik Pulau untuk dibedah siasat.
“Kes diklasifikasi sebagai kematian mengejut,” katanya. – K! ONLINE


Seleweng 53.9 tan minyak masak bersubsidi
Oleh MOHAMAD FAIZAL HASHIM

26 Jun 2021, 9:18 pm
JOHOR BAHRU – Satu sindiket yang menjalankan kegiatan penyelewengan minyak masak bersubsidi lumpuh setelah kilang penyimpanan mereka di Pasir Gudang di sini diserbu Kementerian Perdagangan Dalam Negeri dan Hal Ehwal Pengguna (KPDNHEP) Johor, hari ini.
Pengarah KPDNHEP Johor, Mohd. Hairul Anuar Bohro berkata, dalam serbuan pihaknya merampas 53,975 kilogram (kg) minyak bersubsidi yang dianggarkan bernilai RM134,785.
Katanya, hasil siasatan awal dan risikan yang dijalankan selama dua minggu, seramai 10 anggota penguat kuasa KPDNHEP Johor Bahru terlibat dalam operasi pada pukul 9 pagi itu membongkar kegiatan tersebut.
“Dalam serbuan itu, kita menahan tiga lelaki tempatan berusia lingkungan 30 hingga 40 tahun iaitu pemandu lori dan juga pekerja yang disyaki memindahkan bekalan minyak masak dari lori ke dalam premis tersebut bagi membantu siasatan.
“Bekalan minyak masak bersubsidi ini dipercayai diperoleh dari beberapa kilang pembungkus minyak masak di sekitar Kuantan dan Lembah Klang sebelum dibawa ke Pasir Gudang,” katanya dalam satu kenyataan hari ini.
Katanya, hasil pemeriksaan mendapati premis berkenaan tidak memiliki apa-apa kebenaran bagi menyimpan atau berurusan dengan minyak masak selain terdapat beberapa jenama minyak masak yang disimpan secara tidak sah.

“Siasatan juga akan dijalankan ke atas pihak yang membekal minyak bersubsidi kepada premis tersebut di bawah Akta Kawalan Bekalan 1961,” katanya. -K! ONLINE


Neelofa mahu rakyat Malaysia kekal positif
Oleh KOSMO!

26 Jun 2021, 7:57 pm
PETALING JAYA – Mengakui tempoh pandemik memberi cabaran yang berbeza, selebriti popular Neelofa mahu semua rakyat Malaysia kekal positif.
Tutur pemilik nama penuh Noor Neelofa Mohd Noor, 32 itu, dia mengakui bukan mudah untuk semua orang melalui cabaran serta dugaan hidup sepanjang musim pandemik.
Bahkan, pelakon filem Pilot Cafe itu juga mengakui dirinya turut merasai stres yang sama.
“Kepada semua, teruskan kekal positif walaupun saya tahu bukan mudah untuk melakukannya termasuk diri sendiri.
“Saya tahu memang penat tetapi itulah yang kita perlu hadapi lebih-lebih lagi apabila lihat ada negara lain yang sudah bebas,” ujarnya dalam siarang langsung mempromosikan rekaan tudung terbaharunya hari ini.
Tambah isteri kepada pendakwah bebas, Haris Ismail itu, dia juga turut berasa stres kerana hanya menetap sahaja di rumah ditambah pula dengan kekangan aktiviti yang boleh dilakukan.

“Ada hari saya akan stres dan kadang-kadang rasa seperti cukup-cukuplah. Perasaan itu muncul kerana kita terpaksa duduk rumah dan tidak banyak aktiviti boleh dilakukan,” katanya.
Dalam pada itu dia turut membayangkan bagaimana golongan yang terjejas melalui kehidupan yang penuh dengan cabaran ketika ini.
“Sekarang ini saya banyak juga berfikir walaupun tidaklah terlalu risau dengan masalah kewangan ataupun isu lain.
“Cuba bayangkan mereka yang kena buang kerja atau gaji dipotong. Bagaimana mereka tangani dan lalui semua ini?” tuturnya lagi.
Dalam pada itu, bekas Bintang Popular ABPH29 berkenaan turut menitipkan tips untuk kekal positif sepanjang tempoh pandemik.
“Setiap pagi, saya akan tulis perkara yang ingin dilakukan dalam buku nota. Saya minta kepada Allah SWT.
“Saya juga banyak membaca untuk pastikan diri sentiasa positif,” kongsinya ringkas.
Semalam, Kosmo! melaporkan dakwaan netizen yang mengatakan selebriti berniqab itu kini sudah berbadan dua. – K! ONLINE


Gagal seludup PATI guna bot nelayan
Oleh NUR AMALINA AZMAN

26 Jun 2021, 8:43 pm
LANGKAWI – Pasukan Polis Marin (PPM) menahan dua lelaki tempatan kerana disyaki cuba menyeludup masuk empat warga Myanmar ke negara ini di perairan Teluk Apau di sini hari ini.
Pemangku Komander PPM Wilayah Satu Pulau Pinang, Superintendan Shoppri Saad berkata, kesemua mereka ditahan di lokasi tersebut kira-kira pukul 12.30 tengah malam.
“Lelaki yang berusia 33 dan 35 tahun itu dipercayai tekong laut. Mereka disyaki terlibat dalam kegiatan penyeludupan empat pendatang asing tanpa izin (PATI) warga Myanmar ke pulau ini melalui jalan tidak diwartakan menggunakan bot nelayan.
“Sebuah bot gentian kaca bersama enjin, sejumlah wang tunai serta telefon bimbit dianggarkan bernilai RM20,500 telah dirampas dan kes disiasat mengikut Akta Anti Pemerdagangan Orang dan Anti Penyeludupan Migran 2007 dan Akta Imigresen 1963,” katanya di sini hari ini. – K! ONLINE


Nelayan hilang bot dinaiki karam
Oleh WAT KAMAL ABAS

26 Jun 2021, 8:50 pm
PARIT BUNTAR – Seorang nelayan hilang manakala dua lagi selamat apabila bot yang dinaiki karam pada kedudukan 35 batu nautika dari Jeti Sungai Udang setelah berlanggar dengan sebuah bot pukat tunda pagi semalam.
Kejadian berlaku pada pukul 4.30 pagi semasa bot berkenaan yang dinaiki tiga nelayan dalam perjalanan pulang ke Jeti Sungai Udang setelah empat hari di laut.
Menceritakan detik cemas itu, tekong bot, Mohd. Norhisham Hashim, 35, berkata, cuaca gelap menyebabkan botnya berlanggar dengan sebuah bot pukat tunda yang juga tidak memasang lampu.
“Selepas berlaku perlanggaran, bot pukat tunda itu terus berlalu manakala saya dan ipar jatuh ke dalam laut. Adik, Mohd. Syarif, 25, yang masih berada di atas bot telah mencampakkan jaket keselamatan ke arah saya malangnya dia tidak sempat terjun kerana air pantas memasuki bot.
“Kemungkinan dia tenggelam bersama bot tapi tak pasti sebab keadaan gelap, manakala ipar pula hanya bergantung pada tin biskut yang terapung,” ceritanya.
Menurut Mohd. Norhisham, beliau bersama iparnya langsung tidak nampak kelibat adiknya menyebabkan mereka berdua cuba berenang menyelamatkan diri.

“Setelah terapung lebih dua jam kami berdua diselamatkan sebuat bot nelayan yang hendak keluar ke laut dan membawa kami ke Jeti Nelayan di Pantai Remis,” katanya ketika ditemui pemberita.
Sementara itu, Pengarah Zon Agensi Penguatkuasaan Maritim Malaysia (APMM) Kuala Kurau, Komander Maritim Mohd. Sharenliza Ghazali berkata, operasi dan menyelamat masih diteruskan hingga kini. – K! ONLINE


Dua menara telekomunikasi akan dibina di Tenom, Sabah
Oleh AHMAD SHAHERMAN SHAMSURI

26 Jun 2021, 8:55 pm
PETALING JAYA – Dua menara baharu akan dibina bagi menangani masalah capaian internet di Kampung Bamban dan Kampung Batu 14 di Tenom, Sabah.
Suruhanjaya Komunikasi dan Multimedia Malaysia (MCMC) berkata, langkah itu diambil susulan laporan yang memaklumkan kesusahan yang dialami beberapa guru untuk menghantar bahan Pengajaran dan Pembelajaran di Rumah (PdPR) kepada anak murid mereka.
Menerusi laporan itu, kata MCMC, beberapa guru Sekolah Menengah Jenis Kebangsaan (SMJK) Chung Hwa, Pekan Tenom, Sabah terpaksa memandu sejauh 40 kilometer, gara-gara capaian internet lemah.
“Justeru, MCMC ingin memaklumkan bahawa sebuah menara komunikasi sedang dalam proses pembinaan di Kampung Bamban dan dijangka siap pada April 2022.
“Sebuah lagi menara komunikasi baharu akan dibina berdekatan Kampung Batu 14 di bawah inisiatif pelan Jalinan Digital Negara (Jendela) dan pembinaan tersebut akan bermula pada awal 2022,” katanya dalam satu kenyataan di sini hari ini.
Menurut MCMC, pembinaan kedua-dua menara komunikasi itu dijangka dapat mempertingkatkan liputan capaian internet di kedua-dua kawasan.

“Selain itu, ia juga membolehkan para penduduk menjalankan aktiviti seharian mereka dengan lancar,” katanya.-K! ONLINE


Masalah pelajar di Penawar dapat perhatian MCMC
Oleh MASTURAH SURADI

26 Jun 2021, 8:36 pm
KOTA TINGGI – Suruhanjaya Komunikasi dan Multimedia Malaysia (MCMC) telah mengarahkan penyelesaian terhadap masalah capaian internet di Kampung Muhibbah, Penawar di sini selepas tular seorang pelajar mengalami masalah tersebut ketika mengikuti kelas dalam talian kelmarin.
Jabatan Komunikasi Korporat MCMC dalam satu kenyataan dikeluarkan hari ini berkata, sehari selepas kisah berkenaan dilaporkan, pihak MCMC Negeri Johor, Pengarah Negeri Johor, Muhammad Azhar Zakaria bersama-sama dengan wakil penyedia perkhidmatan telah turun padang dan melawat lokasi tersebut.
“Hasil ujian liputan yang dijalankan di dalam dan luar rumah pelajar tersebut mendapati, liputan Internet adalah lemah memandangkan rumah yang didiami pelajar berkenaan dikelilingi oleh pokok kelapa sawit.
“Justeru, MCMC telah mengarahkan pihak penyedia perkhidmatan untuk mengubah pancaran liputan daripada menara terdekat yang terletak 1.1 kilometer jauhnya ke rumah pengadu dan tindakan tersebut telah pun diambil,” katanya dalam kenyataan itu.
Tambahnya, hasil tindakan yang diambil itu, capaian Internet di rumah pelajar tersebut berjaya dipulihkan dan kini keluarga berkenaan dapat menerima panggilan telefon serta mendapat liputan 4G melalui komputer ribanya.-K! ONLINE


Lelaki amuk, cederakan pemandu bas
Oleh NOR SHAFAWATI YUP

26 Jun 2021, 6:20 pm
PORT DICKSON – Seorang lelaki yang dipercayai berada di bawah pengaruh alkohol ditahan selepas mencederakan pemandu bas semalam.
Ketua Polis Daerah Port Dickson, Superintendan Aidi Sham Mohamed berkata, dalam kejadian pada pukul 8.30 malam, pemandu bas berusia 58 tahun yang memberhentikan kenderaanya berhadapan Klinik Kesihatan Port Dickson didatangi seorang lelaki yang menunggang sebuah motosikal.
“Suspek berusia 24 tahun itu menghalang bas yang dipandu mangs sebelum memecahkan cermin pintu di bahagian kiri pemandu.
“Suspek cuba mencederakan mangsa menggunakan parang sehingga berlaku pergelutan, namun mangsa berjaya merampas senjata itu,” katanya dalam kenyataan di sini hari ini.
Menurut Aidi Sham, akibat pergelutan itu, mangsa mengalami luka di tangan dan pipi. Kerugian dianggarkan RM1,000.
“Pemandu bas yang juga pesara tentera berjaya menundukkan suspek dan seterusnya membawa suspek ke Balai Polis Port Dickson untuk diserahkan kepada polis.

“Semakan mendapati suspek mempunyai satu rekod jenayah. Suspek direman empat hari sehinga Selasa ini,” katanya. – K! ONLINE


Gajah liar ancam Kampung Meranto dipindahkan
Oleh AIMUNI TUAN LAH

26 Jun 2021, 6:37 pm
GUA MUSANG – Jabatan Perlindungan Hidupan Liar dan Taman Negara (Perhilitan) negeri memindahkan seekor gajah jantan liar seberat dua tan selepas haiwan itu dilaporkan merosakkan tanaman dan memasuki kawasan Ladang Kompleks Perkayuan Kelantan (KPK), Meranto di sini minggu lalu.
Pengarah Perhilitan Kelantan, Ady Ermanty Haniff Mohamed Hanif berkata, operasi pemindahan gajah jantan berusia 15 tahun itu dilakukan dengan bantuan anggota Pusat Konservasi Gajah Kebangsaan Kuala Gandah, Lanchang, Pahang.
Katanya, seramai 12 orang kakitangan Pusat Konservasi Gajah Kebangsaan dan 19 orang kakitangan Perhilitan negeri terbabit dalam operasi itu.
“Kami menggunakan dua ekor gajah dikenali Kasturi dan Rambai yang bertindak sebagai denak bagi menjinakkan gajah liar terbabit untuk dipindahkan.
“Kita mengambil masa selama tiga jam setengah bermula 8.30 pagi hingga 12 tengah hari untuk memindahkan haiwan tersebut. Gajah liar itu berada dalam keadaan sihat dan tiada sebarang kecederaan,” katanya dalam satu kenyataan di sini hari ini. – K! ONLINE


PKPD di tujuh lokaliti di Pahang, Sabah
26 Jun 2021, 7:41 pm
PETALING JAYA – Kerajaan bersetuju untuk melaksanakan Perintah Kawalan Pergerakan Diperketatkan (PKPD) di tujuh lokaliti melibatkan negeri Pahang dan Sabah berkuat kuasa 28 Jun sehingga 11 Julai depan.
Menteri Kanan (Keselamatan), Datuk Seri Ismail Sabri Yaakob berkata, di Pahang melibatkan Triang, Cameron Highlands dan sekitar Bandar Jerantut.
“Manakala di Sabah pula, kawasan yang terlibat adalah Penjara Kepayan, Kota Kinabalu; kilang sawit Bell (termasuk perumahan kilang), Kinabatangan; Kampung Tuunon, Penampang; Kampung Perpaduan Ria 1, Kudat dan Kampung Jawi-Jawi, Kota Belud.
“Pelaksanaan PKPD di semua lokaliti ini dilakukan bagi menghalang penularan kes serta mengelakkan jangkitan kepada individu lain,” ujarnya dalam kenyataan hari ini.
Jelasnya, dua lokaliti di Kota Belud, Sabah masing-masing Kampung Tawadakan dan Kampung Kota Bungan pula dilanjutkan PKPD bermula 28 Jun hingga 11 Julai.
Dalam perkembangan sama, menurut beliau, kerajaan juga bersetuju untuk menamatkan PKPD di enam lokaliti di Sabah iaitu Kampung Indah, Nabawan; Kampung Manggis, Kuala Penyu; Kampung Baru (SFI) Sipitang; Taman Kinabutan Ria dan Simpang Inderasabah di Tawau, dan Kampung Sundang Laut di Sandakan manakala satu lokaliti di Pahang iaitu kawasan Kampung Raja, Cameron Highlands berkuatkuasa esok. – K! ONLINE


Boleh vaksin 800 penerima sehari
Oleh ASLIZA MUSA

26 Jun 2021, 6:32 pm
SUNGAI SIPUT – Pelaksanaan pusat pemberian vaksin (PPV) Bas Bergerak MARA Liner oleh Kementerian Pembangunan Luar Bandar (KPLB) berupaya memberi suntikan vaksin Covid-19 kepada 800 penerima sehari.
Timbalan Menterinya, Datuk Seri Abdul Rahman Mohamad berkata, inisiatif itu memberi kemudahan kepada masyarakat luar bandar khususnya Orang Asli malah dapat memastikan tiada dalam kalangan mereka yang ketinggalan.
Katanya, KPLB juga memudahkan komuniti itu yang menghadapi kesukaran untuk hadir ke PPV dengan membawa perkhidmatan tersebut ke kawasan berhampiran mereka.
“Kita tahu kebanyakan kawasan Orang Asli tiada tempat yang selesa untuk PPV sedangkan vaksin ini perlu dikawal termasuk penyimpanan dan suhu yang diperlukan.
“Jadi, kita sediakan perkhidmatan bas bergerak ini untuk memberi suntikan vaksin kepada masyarakat luar bandar khususnya komuniti berkenaan,” katanya pada sidang akhbar selepas melawat PPV Bas Bergerak Mara Liner di Orang Asli One Stop Centre (OAOSC) di Kampung Bawong di sini hari ini. – K! ONLINE


Berlumuran darah pergi balai polis
Oleh MOHD SYALMIZI HAMID

26 Jun 2021, 7:53 pm
SEBERANG PERAI – Seorang pemandu lori cedera parah selepas lengan kanannya ditetak dengan sebilah parang oleh rakannya di Taman Cantik, Butterworth di sini semalam.
Dalam kejadian kira-kira pukul 2 petang itu, mangsa berusia 31 tahun terpaksa menerima 37 jahitan selepas dilibas dengan parang sepanjang 40 sentimeter (sm).
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, pihaknya menerima laporan berhubung kejadian itu selepas mangsa pergi ke Balai Polis Butterworth dalam keadaan berlumuran darah sebelum dia dikejarkan ke hospital.
Beliau berkata, siasatan mendapati, kejadian berlaku selepas mangsa terserempak kenalannya berusia 39 tahun itu yang telah bertanya apa yang mangsa mahukan.
“Mangsa menjawab dia tidak mahu apa-apa sebelum dipukul dengan topi keledar dan dia segera beredar dengan motosikalnya.
“Apabila sampai di kawasan Taman Cantik, tiba-tiba suspek melanggar motosikal mangsa dari belakang dengan motosikal sebelum suspek mengeluarkan sebilah parang dan melibas sehingga kena lengan kanan mangsa.

“Mangsa terus memecut motosikal menuju ke balai polis bagi menyelamatkan dirinya,” katanya kepada pemberita hari ini.
Noorzainy berkata, akibat kejadian itu, lelaki itu terpaksa menerima 37 jahitan apabila lengan kanannya mengalami luka sepanjang kira-kira 10 sm dan sedalam 2 sm.
“Polis juga telah menahan suspek yang didapati positif dadah dan mempunyai dua rekod berkaitan dadah tersebut di Taman Cantik serta merampas sebilah parang sejurus menerima laporan.
“Bagaimanapun, punca kejadian tidak dapat dikenalpasti kerana mangsa tidak tahu dan dia tiada masalah dengan suspek serta hanya syak suspek adalah penagih dadah,” katanya.
Beliau berkata, kes disiasat mengikut Seksyen 326 Kanun Keseksaan. – K! ONLINE


Dua lelaki maut kereta terjunam masuk parit
Oleh NUR SHARIEZA ISMAIL

26 Jun 2021, 6:13 pm
SEPANG – Dua lelaki maut selepas kereta yang dinaiki terjunam ke dalam parit di selekoh Kem Bina Negara, Tanjung Rhu, dekat sini hari ini.
Dalam kejadian kira-kira pukul 10 pagi itu,  kedua-dua mangsa dikenali, M. Sathish Kumar, 29, dan S. Pubalan, 28, mengalami kecederaan parah pada bahagian kepala dan meninggal dunia di tempat kejadian.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan awal mendapati, sebelum kejadian berlaku kereta jenis Proton Perdana yang dipandu oleh Sathish Kumar dalam perjalanan dari arah Sungai Pelek menghala ke Banting.
“Bagaimanapun, kereta tersebut telah hilang kawalan apabila melalui satu selekoh dan terus terbabas masuk ke laluan bertentangan.
“Akibatnya, kereta itu telah terjunam ke dalam parit besar di tepi jalan sebelah kanan,” katanya menerusi kenyataan di sini hari ini. -K! ONLINE


Lelaki lelong kasut Converse pertama di dunia
Oleh AHMAD SHAHERMAN SHAMSURI

26 Jun 2021, 7:28 pm
PETALING JAYA – Demi kelangsungan hidup, seorang lelaki terpaksa menjual koleksi kasut yang boleh dianggap paling berharga iaitu keluaran pertama jenama Converse yang dihasilkan pada tahun 1917.
Kasut Converse pertama di dunia diberi nama Converse Non Skid berusia lebih seabad itu bakal dilelong pada harga kira-kira RM40,800.
Menurut pemilik kasut yang dikenali sebagai Wan Irfayuinazain Wan Ab Aziz, 31, kasut berkenaan datang bersama-sama sepasang seluar pendek ‘basketball’ bertarikh 1916 serta pelindung lutut bagi permainan itu.
“Apa yang saya tahu, ada sepasang lagi kasut ini berada dalam muzium Converse di Boston dan disimpan rapi pihak mereka,” katanya di laman Facebook di sini hari ini.
Kosmo! difahamkan kasut itu dibeli daripada pasangan suami isteri yang menetap di Amerika Syarikat (AS) pada tahun 2018.
Tambah pengumpul kasut antik berasal dari Kota Bharu, Kelantan itu lagi, dia ingin menawarkan kasut itu kepada pengumpul atau pengkaji sejarah untuk menjadi pemilik baharu kasut itu.

“Semuanya masih lengkap kecuali tali kasut yang sudah reput dan juga tapak satu kasut pecah sedikit.
“Kasut ini adalah ‘item collection’ bukan untuk dipakai (kecuali anda pemilik kasut ini nak pakai silakan),” jelasnya.
Wan Irfayuinazain berkata, kepada mereka yang berminat dengan kasut itu boleh terus berhubung dengannya melalui laman Facebooknya Jeroong Wia.
“Harga tawaran saya buka adalah RM40,800 dan anda akan jadi pemilik baru kasut Converse 1917 ini.
“Saya turut akan menghadiahkan tiga pasang lagi kasut Converse dari tahun 1950,1960 dan 1970,”ujarnya.-K! ONLINE


Lima kilang, 10 premis perniagaan diarah tutup
26 Jun 2021, 7:15 pm
PETALING JAYA – Lima kilang dan 10 premis perniagaan telah diarahkan tutup semalam kerana didapati melanggar arahan prosedur operasi standard (SOP) Perintah Kawalan Pergerakan (PKP) 3.0 sepertimana yang ditetapkan pihak berkuasa.
Menteri Kanan (Keselamatan), Datuk Seri Ismail Sabri Yaakob berkata, Task Force Operasi Pematuhan yang diketuai Polis Diraja Malaysia (PDRM) telah melakukan sebanyak 2,224 pemeriksaan ke atas kilang dan 11,680 premis perniagaan.
“Dalam pemeriksaan itu, sejumlah 12 tangkapan telah dilakukan pihak berkuasa.
“Seperti yang diumumkan beberapa hari lepas, kerajaan akan terus mempertingkatkan penguatkuasaan secara menyeluruh dari segi pemeriksaan ke atas kilang-kilang dan premis-premis perniagaan kerana terlalu banyak pelanggaran arahan kerajaan dan SOP yang telah diwartakan,” ujarnya dalam satu kenyataan hari ini.
Jelas beliau, secara kumulatifnya, pasukan Task Force Operasi Pematuhan telah melaksanakan 95,539 pemeriksaan dan snap check Covid-19 di seluruh negara dengan jumlah kekuatan anggota sebanyak 20,071. – K! ONLINE


Pemberian moratorium, i-Sinar akan diumumkan
Oleh NOR IDAYU BOSRO

26 Jun 2021, 7:38 pm
PUTRAJAYA – Kerajaan bakal mengumumkan pemberian moratorium dan pengeluaran i-Sinar dalam waktu terdekat, kata Menteri Kewangan, Tengku Datuk Seri Zafrul Tengku Abdul Aziz.
Beliau berkata, perbincangan mengenainya sudah dilakukan bersama Perdana Menteri, Tan Sri Muhyiddin Yassin dan agensi-agensi berkaitan.
“Isu moratorium dan i-Sinar.  Saya sudah berbincang dengan Perdana Menteri dan agensi-agensi berkaitan.
“Kerajaan mendengar suara rakyat dan bantuan yang wajar akan diumumkan dalam masa terdekat, Insya-Allah,” katanya dalam satu hantaran di akaun Facebooknya hari ini.
Kosmo! hari ini melaporkan kerajaan sentiasa mempertimbangkan semua cadangan dan permintaan yang dikemukakan oleh rakyat termasuk perlanjutan program i-Sinar dan i-Lestari.
Tengku Zafrul berkata, dia telah bermesyuarat dengan Ketua Pegawai Eksekutif Kumpulan Wang Simpanan Pekerja (KWSP), Datuk Seri Amir Hamzah serta pengurusan kanan KWSP bagi memperhalusi bantuan  bersesuaian untuk Pelan Pemulihan Negara. -K! ONLINE


Angkut wanita obes sesak nafas guna lori
Oleh DIYANATUL ATIQAH ZAKARYA

26 Jun 2021, 6:45 pm
MELAKA – Seorang wanita yang mempunyai berat badan 150 kilogram terpaksa dihantar ke hospital menggunakan lori selepas sesak nafas ketika menjalani kuarantin di rumahnya di Rumah Awam Ayer Molek di sini hari ini.
Wanita berusia 49 tahun itu dihantar ke hospital dengan bantuan pasukan bomba pada pukul 1.50 tengah hari.
Ketua Cawangan Pengurusan Operasi dan Balai, Jabatan Bomba dan Penyelamat Malaysia Melaka, Zulkhairani Ramli berkata, pihaknya menerima panggilan pukul 1.19 tengah hari dan tiga anggota dikejarkan ke lokasi.
“Anggota bomba memakai set pelindung diri (PPE) ketika menguruskan wanita tersebut.
“Kerja-kerja memindahkan mangsa dilakukan dengan menggunakan sebuah kerusi roda untuk dihantar ke hospital bagi rawatan lanjut,” katanya ketika dihubungi. – K! ONLINE


45 PPV IPT bakal beroperasi
Oleh MOHD RASDAN AHMAD

26 Jun 2021, 6:01 pm
PETALING JAYA – Sebanyak 26 buah institut pengajian tinggi (IPT) telah dijadikan sebagai Pusat Pemberian Vaksin Institusi Pendidikan Tinggi (PPV IPT) sehingga semalam.
Menteri Pengajian Tinggi, Datuk Seri Dr. Noraini Ahmad berkata, sebanyak 19 lagi PPV IPT dalam perancangan untuk dibuka menjadikan jumlah keseluruhan PPV IPT sebanyak 45 buah.
“Ketika ini, PPV IPT yang telah beroperasi mempunyai kapasiti 25,400 dos vaksin sehari. Sehingga 21 Jun lalu, seramai 200,016 orang telah menerima vaksin di PPV IPT.
“Isnin nanti, sebuah lagi PPV IPT akan dibuka di Universiti Sains Islam Malaysia (USIM), dengan kapasiti 3,000 penerima vaksin sehari, PPV IPT ini mampu memberi manfaat kepada penduduk terutamanya di Negeri Sembilan,” jelasnya melalui satu kenyataan di sini hari ini.
Terdahulu, Noraini menerima kunjungan Ketua Pengarah Kesihatan, Tan Sri Dr. Noor Hisham Abdullah ke program rintis Pusat Pemberian Vaksin Bergerak, Hospital Canselor Tuanku Muhriz (HCTM) di Batu Pahat hari ini.
Dalam pada itu, sehingga kelmarin PPV IPT Unimas berjaya mencatat rekod 5,584 penerima vaksin sehari sejak beroperasi 10 hari lalu, jumlah keseluruhan penerima vaksin di PPV IPT Unimas telah mencatatkan sebanyak 37,758.

“KPT ingin mengucapkan terima kasih kepada Covid-19 Immunisation Task Force (CITF) atas peluang kerjasama yang diberikan kepada pihak IPT untuk bersama-sama menangani wabak Covid-19 di negara ini.
“KPT yakin dan komited dengan inisiatif yang digerakkan secara bersama ini, Pelan Pemulihan Negara dapat dilaksanakan dengan lebih pantas,” jelasnya. – K! ONLINE.


Lelaki ditahan pemilik ketika cuba larikan kereta
Oleh EDDY AQMAL MOHAMED HAMIDI

26 Jun 2021, 5:54 pm
AMPANG JAYA – Niat jahat seorang lelaki melarikan sebuah kereta yang diletakkan di kawasan parkir berhampiran Masjid Kampung Melayu Ampang, di sini kelmarin gagal apabila dia berjaya dihalang oleh pemilik kereta tersebut.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 2.22 petang ketika pemilik kereta jenis Perodua Myvi iaitu seorang lelaki berusia 31 tahun bersama abangnya keluar membeli barangan keperluan dapur.
“Pengadu dan abangnya meletakkan kereta di tepi jalan berhampiran masjid tersebut untuk pergi membeli barang namun tidak lama kemudian abang pengadu terlihat seorang lelaki lain berada di dalam kereta milik adiknya itu dan cuba memandu keluar dari tempat parkir.
“Kedua-dua mereka kemudiannya terus berlari ke arah kereta tersebut dan berjaya menahan suspek daripada melarikan diri sebelum menyerahkannya kepada pihak polis yang tiba tidak lama kemudian,” katanya menerusi satu kenyataan hari ini.
Menurut Mohamad Farouk, hasil pemeriksaan lanjut pihak polis telah menemui sebilah parang bersarung sepanjang kira-kira 40 sentimeter di dalam beg suspek berusia 40 tahun itu.
“Suspek merupakan seorang lelaki tempatan yang tidak mempunyai sebarang pekerjaan dan tidak mempunyai sebarang rekod lampau namun ujian air kencing yang dilakukan mendapati dia positif dadah jenis methamphetamine.

“Suspek kini ditahan reman sehingga 28 Jun dan kes disiasat di bawah Seksyen 379A/511 Kanun Keseksaan kerana cuba mencuri kenderaan, Seksyen 6(1) Akta Bahan Kakisan dan Letupan dan Senjata Berbahaya 1958 kerana membawa senjata berbahaya di tempat awam dan Seksyen 15(1) Akta Dadah Berbahaya kerana memasukkan dadah dalam badan,” tegas beliau.- K! ONLINE


Mangsa rumah tangga jangan malu buat laporan
Oleh NOR SHAFAWATI YUP

26 Jun 2021, 5:50 pm
SEREMBAN – Wanita yang menjadi mangsa keganasan rumah tangga perlu tampil ke depan meluahkan masalah kepada ahli keluarga sebelum berlaku perkara yang tidak diingini seperti kes Jahidah Nordin, yang koma dipukul suami.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, keluarga memaklumkan Jahidah yang kini hamil 14 minggu berubah menjadi seorang yang pendiam dan kurang ceria selepas mendirikan rumah tangga.
“Selain itu, berdasarkan laporan daripada rakan pejabat terdapat kesan lebam pada badan Jahidah sebelum kejadian mangsa cedera parah dipukul suami sehingga koma.
“Kalau dilihat kes keganasan rumah tangga disebabkan beberapa faktor, dalam keadaan sekarang ada yang hilang pekerjaan, masalah ekonomi selain tertekan akibat duduk terkurung di rumah,” katanya ketika ditemui selepas melawat Jahidah di rumah adiknya di Bandar Sri Sendayan di sini.
Pada lawatan tersebut, pihak kementerian turut menyampaikan bantuan sebanyak RM1,000, lampin serta barang keperluan lain. – K! ONLINE


Wanita panik rumah diceroboh lelaki berpisau
Oleh EDDY AQMAL MOHAMED HAMIDI

26 Jun 2021, 6:07 pm
PETALING JAYA – Seorang wanita mengalami detik cemas apabila rumahnya dicerobohi seorang lelaki dalam satu kejadian di Putrajaya semalam.
Wanita berkenaan bagaimanapun bernasib baik apabila kejadian disaksikan oleh seorang penghantar makanan serta jirannya yang dengan pantas segera datang menghulurkan bantuan.
Ketua Penolong Pengarah Bahagian Siasatan Jenayah Seksual, Wanita dan Kanak-Kanak (D11), Jabatan Siasatan Jenayah Bukit Aman, Asisten Komisioner Siti Kamsiah Hassan berkata, kejadian berlaku kira-kira pukul 2.50 petang ketika mangsa ingin pulang ke rumahnya.
“Suspek yang berusia 32 tahun itu dilaporkan telah mengekori mangsa, 23, dari dalam lif sehinggalah ke rumahnya sebelum secara tiba-tiba mengacukan sebilah pisau.
“Mangsa yang ketakutan kemudiannya segera masuk ke dalam rumah sambil memanggil rakannya namun suspek segera bertindak masuk ke dalam bilik mangsa dan mengunci pintu,” katanya ketika dihubungi hari ini.
Menurut Siti Kamsiah, suspek bagaimanapun berjaya ditahan oleh seorang penghantar makanan yang kebetulan tiba sambil dibantu oleh jiran mangsa.

“Siasatan awal yang dilakukan mendapati suspek tidak bekerja dan tinggal di blok yang sama dengan mangsa namun mereka tidak mengenali satu sama lain.
“Suspek kini direman empat hari bagi membantu siasatan dan kes disiasat mengikut Seksyen 376/511 Kanun Keseksaan, Seksyen 506 Kanun Keseksaan dan Seksyen 448 Kanun Keseksaan,” tegas beliau. – K! ONLINE


Naza Italia lancar Ferrari SF90 varian Spider
Oleh AFIFI HAFIZ MOHD NOR

26 Jun 2021, 5:11 pm
MEMANG mempesona. Pengimport dan pengedar rasmi jenama Ferrari di Malaysia, Naza Italia melancarkan model hibrid, SF90 di Petaling Jaya, Selangor baru-baru ini. Ferrari SF90 Spider pada harga bermula RM 2,088,000 tidak termasuk duti, pakej kustom, cukai dan insurans. Menurut Ketua Pegawai Eksekutif Kumpulan, Kumpulan Automotif, Naza Corporation Holding Sdn. Bhd., pihaknya membawa masuk varian versi SF90 Spider. “Model ini akan mengekalkan penampilan versi ‘Spider’ dengan ciri gaya aerodinamik dan teknikal baharu yang menetapkan penanda aras baharu untuk prestasi , inovasi…

Sila Log Masuk atau Langgan untuk membaca berita sepenuhnya


Internet lebih laju di Kelantan tahun depan
Oleh YATIMIN ABDULLAH

26 Jun 2021, 5:18 pm
MACHANG – Infrastruktur digital di Kelantan bakal dipertingkatkan selepas kerajaan menaik taraf 1,232 menara telekomunikasi sedia ada, membina 85 menara baharu dan meluaskan rangkaian gentian optik berkelajuan tinggi di 54,904 buah premis di seluruh negeri.
Menteri di Jabatan Perdana Menteri (Ekonomi), Datuk Seri Mustapa Mohamed berkata, inisiatif tersebut melibatkan peruntukan sebanyak RM700 juta yang akan dilaksanakan dalam tempoh bermula tahun lalu.
Katanya, apabila projek tersebut siap, status liputan internet 4G akan mencapai 96.3 peratus di seluruh negeri ini pada tahun depan.
“Setakat ini, sebanyak 18 buah menara telekomunikasi telah siap dibina pada April dan Mei lalu. Ia melibatkan kawasan Jeli, Tanah Merah, Gua Musang, Machang, Bachok, Pasir Puteh dan Pasir Mas.
“Kesemua menara ini berada di kawasan luar bandar dan ia sesuai dengan dasar untuk merapatkan jurang digital antara bandar dan kampung-kampung,” katanya kepada pemberita selepas mengadakan lawatan ke menara telekomunikasi di Kampung Kubang Tebit di sini hari ini. – K! ONLINE


Enam lelaki leka berjudi ditahan
Oleh NOR SHAFAWATI YUP

26 Jun 2021, 5:39 pm
PORT DICKSON – Enam lelaki yang sedang leka berjudi ditahan dan dikenakan kompaun dalam serbuan di sebuah rumah di Dataran Segar Lukut di sini malam semalam.
Ketua Polis Daerah Port Dickson, Superitenden Aidi Sham Mohamed berkata, kesemua suspek berusia 23 hingga 29 tahun itu ditahan dalam serbuan oleh sepasukan polis dari Bahagian Maksiat, Judi dan Kongsi Gelap (D7) Ibu Pejabat Polis Daerah (IPD) Port Dickson pada pukul 10.45 malam.
“Sebaik tiba, pihak polis dapati pintu pagar hadapan dan pintu rumah dalam keadaan terbuka. Seterusnya pasukan serbuan masuk dan nampak sekumpulan lelaki sedang duduk dan berdiri mengelilingi sebuah meja di bahagian dapur sedang leka bermain judi.
“Selain peralatan perjudian dirampas, suspek turut dikenakan tindakan kompaun RM1,500 setiap seorang kerana melanggar prosedur operasi standard Perintah Kawalan Pergerakan dengan tidak mengamalkan penjarakan fizikal,” katanya dalam kenyataan di sini hari ini.
Katanya, kesemua suspek kini berada di lokap IPD Port Dickson dan direman sehingga Isnin depan dan kes disiasat di bawah Seksyen 6(1) Akta Rumah Judi Terbuka 1953 kerana menjalankan aktiviti perjudian di dalam bangunan. – K! ONLINE


Pegawai perolehan makan suap projek RM2.6 juta ditahan
Oleh NOR IDAYU BOSRO

26 Jun 2021, 5:31 pm
PUTRAJAYA- Suruhanjaya Pencegahan Rasuah Malaysia (SPRM) menahan seorang pegawai bahagian perolehan di sebuah kementerian kerana disyaki menerima suapan berjumlah RM150,000 daripada kontraktor bagi mendapatkan projek bernilai RM2.6 juta.
Menurut sumber, penahanan itu susulan siasatan yang dilakukan terhadap penolong setiausaha bahagian kementerian terbabit dan pemilik-pemilik serta pengurus syarikat yang ditahan sejak 21 Jun lalu.
“Projek bernilai kira-kira RM2.6 juta ini melibatkan projek pembekalan kelengkapan menyelam bagi sebuah agensi penguat kuasa,” katanya.
Katanya, hasil siasatan berjaya membongkar kegiatan sindiket yang dipercayai telah membolot 22 projek berjumlah RM135 juta di kementerian tersebut sejak 2017 hingga kini  termasuk projek berkaitan penahanan suspek.
“Sindiket ini juga dipercayai mengupah pihak lain pula untuk mengendalikan projek-projek tersebut,” katanya.
Katanya lagi, lelaki berusia 39 tahun itu ditahan kira-kira pukul 8 malam semalam ketika hadir memberi keterangan di Ibu Pejabat SPRM Putrajaya.

Suspek kini ditahan reman selama tiga hari bermula hari ini hingga 28 Jun untuk siasatan lanjut.
Perintah reman tersebut dikeluarkan oleh Majistret Shah Wira Abdul Halim di Mahkamah Majistret Putrajaya selepas membenarkan permohonan SPRM. -K! ONLINE


40 anggota polis kawal kilang kayu dikenakan PKPD
Oleh MOHD. RIFAAT ABD. HAMID

26 Jun 2021, 4:44 pm
ALOR SETAR – Polis menempatkan seramai 40 anggotanya di sebuah kilang kayu di Pokok Sena di sini yang dikenakan Perintah Kawalan Pergerakan Diperketatkan (PKPD) bermula hari ini hingga 9 Julai depan.
Ketua Polis Daerah Kota Setar, Asisten Komisioner Ahmad Shukri Mat Akhir berkata, kesemua anggota polis itu membuat kawalan 24 jam sehari.
“Sepanjang tempoh PKPD ini, Kementerian Kesihatan (KKM) akan melakukan saringan Covid-19 kepada lebih 1,000 pekerja yang kebanyakannya warga asing dari dua blok di asrama kilang ini,” katanya selepas melawat kilang tersebut di sini hari ini.
Menurut Ahmad Shukri, kilang berkenaan ditutup dan dikenakan PKPD selepas seorang daripada pekerja di situ disahkan positif Covid-19 baru-baru ini. – K! ONLINE


Tiga anggota polis antara ditahan kes pecah masuk
Oleh MOHD. RAFIE AZIMI

26 Jun 2021, 5:45 pm
ALOR SETAR – Enam individu termasuk tiga anggota polis ditahan kerana disyaki terlibat dalam kes pecah masuk pejabat syarikat kurier dan melarikan sebuah peti besi mengandungi wang tunai kira-kira RM400,000 dalam kejadian pada Rabu lalu.
Ketua Polis Kedah, Datuk Kamarul Zaman Mamat berkata, kesemua suspek termasuk seorang sarjan dan dua koperal berusia antara 21 hingga 50 tahun ditahan pada hari kejadian hingga semalam.
Katanya, polis turut berjaya menemui semula wang tunai sebanyak RM263,295 selain merampas beberapa barangan antaranya peti besi, tujuh telefon pintar, dua kad sim dan satu mesin pencanai.
Menurut Kamarul Zaman, dalam kejadian kira-kira pukul 1.30 pagi itu, beberapa suspek dipercayai mencabut fius utama bekalan elektrik di bahagian luar pejabat syarikat tersebut bagi mematikan fungsi televisyen litar tertutup (CCTV).
“Suspek kemudiannya memecah masuk premis itu dengan cara mengumpil pintu utama. Setelah berjaya masuk, mereka membawa lari sebuah peti besi berisi wang tunai dianggarkan sebanyak RM400,000.
“Wang tersebut merupakan hasil kutipan daripada khidmat tunai ketika penghantaran (COD) yang dikumpulkan di situ,” katanya pada sidang akhbar di Ibu Pejabat Polis Kontinjen Kedah di sini hari ini. – K! ONLINE


ILKS bakal kerugian RM160 juta, 10,000 hilang kerja
26 Jun 2021, 4:22 pm
PETALING JAYA – Institusi Latihan Kemahiran Swasta (ILKS) bakal berdepan kehilangan pendapatan bernilai RM160 juta ekoran terpaksa menamatkan operasi sementara 16 pusat bertauliah swasta sejak pelaksanaan Perintah Kawalan Pergerakan (PKP) Mac, tahun lalu.
Presiden Persekutuan Pusat Bertauliah Jabatan Pembangunan Kemahiran (PBJPK) Malaysia (FeMAC), Azizul Mohd. Othman berkata, daripada 545 pusat bertauliah swasta, 179 lagi tidak dapat membuat sebarang pengambilan pelatih sejak tempoh tersebut.
Menurutnya, program-program latihan yang sedang berjalan juga terpaksa ditangguhkan berkali-kali sekali gus menjejaskan latihan 10,000 pelatih.
“Mengikut unjuran yang dibuat oleh FeMAC, jika keadaan ini berterusan lebih separuh daripada 179 pusat bertauliah akan berdepan dengan risiko penutupan, kira-kira 10,000 tenaga kerja juga bakal kehilangan pekerjaan.
“Sekiranya berlaku penutupan terhadap BPJPK, secara tidak langsung ia akan menjejaskan program latihan, penilaian dan pensijilan kepada pelatih-pelatih yang sedia ada di pusat tersebut,” ujarnya dalam satu kenyataan hari ini.
Menurut beliau, bagi mengatasi masalah itu, pihaknya mencadangkan supaya pusat bertauliah dengan sokongan kerajaan mendapatkan suntikan modal daripada instituti kewangan dalam bentuk pinjaman mudah bagi menampung kos operasi untuk tempoh enam bulan.

“Para pelatih khususnya golongan B40 juga perlu diberi dana khas sebagai geran latihan kerana kesukaran mendapatkan penjamin untuk memohon pinjaman latihan daripada Perbadanan Tabung Pembangunan Kemahiran (PTPK) dalam keadaan sekarang,” ujarnya. – K! ONLINE


Disangka kebakaran rupanya buat pemujaan
Oleh MOHD SYALMIZI HAMID

26 Jun 2021, 4:38 pm
GEORGE TOWN – Cahaya api yang dilihat jiran daripada sebuah unit kondominium di Persiaran Bukit Gambir, Gelugor di sini membongkar kegiatan seorang lelaki dipercayai melakukan pemujaan awal pagi Selasa lalu.
Difahamkan jiran berkenaan yang pada awalnya menyangka ia kejadian kebakaran segera menghubungi bomba kira-kira pukul 1.55 pagi.
Menurut Jurucakap Jabatan Bomba dan Penyelamat negeri, pasukan dari Balai Bomba dan Penyelamat Jalan Perak bergegas ke lokasi kejadian selepas dimaklumkan berhubung kehadiran cahaya seperti kebakaran di tingkat 31 tersebut.
Beliau berkata, apabila pasukan bomba tiba, pihaknya mendapati tiada sebarang kebakaran yang berlaku.
“Pemeriksaan bersama polis di sebuah unit mendapati ada bau asap dari rumah tersebut dan kita membuka pintu dengan peralatan khas menyelamat.
“Sebaik pintu dibuka, terdapat seorang lelaki berumur 23 tahun disyaki sedang melakukan aktiviti pemujaan dan tiada sebarang kebakaran,” katanya ketika dihubungi hari ini.

Beliau berkata, kes berkenaan kemudiannya diserahkan kepada pihak polis.
Difahamkan pada operasi itu, pihak berkuasa menemui pelbagai peralatan bagi aktiviti pemujaan seperti patung dan lilin serta beberapa gambar pasangan dipercayai bagi ritual berkenaan.
Sementara itu, insiden itu tular di media sosial hari ini selepas video dipercayai dirakam dari unit berdekatan yang memaparkan tindakan seorang lelaki seolah-olah sedang melakukan upacara pemujaan dalam cahaya api dikongsi pengguna. – K! ONLINE


Abdul Hadi sudah semakin pulih
Oleh MOHD AZLI ADLAN

26 Jun 2021, 4:06 pm
KUALA TERENGGANU – Tahap kesihatan Presiden Pas, Datuk Seri Abdul Hadi Awang yang menerima rawatan di Institut Jantung Negara (IJN), Kuala Lumpur kini sudah bertambah baik.
Menteri Besar Terengganu, Datuk Seri Ahmad Samsuri Mokhtar berkata, kesihatan Abdul Hadi menunjukkan perkembangan positif dan Ahli Parlimen Marang itu dijangka boleh dibenarkan pulang pada masa terdekat.
“Alhamdulillah (tahap kesihatan) makin baik, insyaAllah akan keluar dari IJN pada masa terdekat.
“Kesihatannya makin pulih, (Abdul Hadi) dalam keadaan ceria dan teruja untuk bersama dengan masyarakat,” katanya di sini hari ini.
Terdahulu beliau yang juga Naib Presiden Pas ditemui ketika memantau program Jejak Vaksin Universiti Sultan Zainal Abidin (UniSZA) di Sekolah Kebangsaan (SK) Kesom, Manir dekat sini.
Sebelum ini, anak Abdul Hadi, Muhammad Khalil memaklumkan ayahnya dimasukkan di IJN menerusi hantaran laman Facebook pada 6 Jun lalu.

Beliau yang juga Ahli Dewan Undangan Negeri Batu Burok memberitahu Abdul Hadi yang mempunyai sejarah penyakit jantung berada dalam keadaam stabil tetapi memerlukan rawatan susulan dan pemantauan doktor. – K! ONLINE


10 penipu jual beli online dicekup
Oleh EDDY AQMAL MOHAMED HAMIDI

26 Jun 2021, 3:59 pm
PETALING JAYA – Seramai 10 individu ditahan selepas dipercayai terlibat dalam sindiket penipuan jual beli secara online.
Pengarah Jabatan Siasatan Jenayah Komersial Bukit Aman, Datuk Mohd. Kamarudin Md. Din berkata, serbuan dibuat di beberapa lokasi di sekitar Lembah Klang, Perak, Kedah dan Kelantan.
“Enam lelaki dan empat wanita berusia 21 hingga 52 tahun ditahan yang mana empat daripada mereka merupakan pemilik akaun manakala bakinya adalah pemilik alamat IP yang digunakan untuk menipu mangsa.
“Pasukan serbuan turut merampas telefon bimbit, komputer riba, kad kredit, modem dan passport Bangladesh,” katanya menerusi satu kenyataan di sini hari ini.
Siasatan mendapati suspek mengiklankan barangan seperti tablet, telefon pintar dan konsol permainan PS4 menerusi platform e-dagang.
Pembeli yang berminat kemudiannya akan dihubungi namun barangan yang dijanjikan tidak diterima selepas pembayaran dibuat.

“Sindiket ini dipercayai beroperasi sejak Mac lalu dengan anggaran kerugian RM50,000. Kita percaya dapat menyelesaikan sekurang-kurangnya 28 kes.
“Mereka disiasat di bawah Seksyen 420 Kanun Keseksaan,” tegas beliau.
Dalam pada itu, Mohd. Kamarudin turut memaklumankan terdapat peningkatan ketara dalam kes penipuan melibatkan penjualan barangan secara online.
“Pada tahun 2019 sejumlah 3,516 kes telah dicatatkan dan jumlah itu meningkat sebanyak 66 peratus kepada 5,845 kes pada 2020 manakala sehingga 20 Jun lepas, sebanyak 4,364 kes telah dicatatkan.-K! ONLINE


5,803 kes Covid-19 baharu dilaporkan
Oleh SITI A'ISYAH SUKAIMI

26 Jun 2021, 3:17 pm
PUTRAJAYA – Sebanyak 5,803 kes baharu dilaporkan hari ini, menjadikan jumlah kes positif Covid-19 di Malaysia sebanyak 728,462 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan angka 2,108 kes, diikuti oleh Negeri Sembilan sebanyak 741 kes dan Kuala Lumpur sebanyak 628 kes.
“Selain itu, Sarawak (491 kes), Melaka (355 kes), Johor (329 kes), Pahang (220 kes), Sabah (189 kes), Kedah (186 kes), Pulau Pinang (160 kes), Perak (137 kes) dan Kelantan (103 kes).
“Labuan pula (99 kes), Terengganu (29 kes), Putrajaya (24 kes) manakala, Perlis (empat kes),” menurut ciapan Twitter beliau di sini hari ini. -K! ONLINE


Suganthi bakal terima bantuan JKM
Oleh ZAKI SALLEH

26 Jun 2021, 4:10 pm
IPOH – Nasib R. Suganthi, 52, bersama anak perempuannya yang tinggal menumpang di rumah seorang rakan di Taman National Garden di sini terus mendapat perhatian apabila Jabatan Kebajikan Masyarakat (JKM) kini sedang memproses permohonan bantuan bulanan sebanyak RM300 bagi meringankan bebannya.
Berita baik itu disampaikan oleh Pengerusi Jawatankuasa Pembangunan Wanita, Keluarga dan Kebajikan Masyarakat negeri, Datuk Dr. Wan Norashikin Wan Noordin semasa melawat keluarga tersebut hari ini.
Lawatan bersama pegawai JKM Daerah Kinta itu bertujuan mendapatkan gambaran sebenar keadaan wanita tersebut serta anaknya yang juga mengalami masalah kesihatan sehingga menyebabkan dia kehilangan pekerjaan.
Menurut Wan Norashikin, nasib Suganthi serta anaknya, S. Kyiran, 33, yang hilang ingatan disebabkan kemalangan dan kini menumpang di rumah ibu rakannya sejak Januari lalu akan dibantu sebaik mungkin.
“Dia memerlukan bantuan untuk kelangsungan hidup kerana telah kehilangan pekerjaan akibat pandemik Covid-19 dan dalam masa yang sama mereka mengalami masalah kesihatan disebabkan kemalangan yang menimpa.
“Atas dasar keprihatinan kerajaan negeri Perak, maka pihak JKM akan memproses permohonan bantuan bulanan dan sekiranya diluluskan beliau akan menerima RM300 secara bulanan sehingga masalah kesihatan (slip disc) bertambah baik dan dapat kembali bekerja seperti sediakala,” ujarnya.

Dalam perkembangan lain, Wan Norashikin hari ini turut melawat ke Pusat Penempatan Gelandangan (PPG) Sementara Daerah Kinta untuk melihat keadaan serta operasi pusat tersebut yang dikendalikan JKM negeri Perak.
Ketika ini seramai 12 penghuni ditempatkan di situ setelah beberapa gelandangan diambil oleh waris, di bawah pemantauan Agensi Anti Dadah Kebangsaan (AADK), ditempatkan di Hospital Bahagia Ulu Kinta dan bagi yang bukan warganegara telah diserahkan kepada Jabatan Imigresen.
Operasi menyelamat gelandangan yang pertama telah dilakukan pada 5 Jun lalu yang menyaksikan seramai 43 penghuni telah ditempatkan di PPG Sementara tersebut. – K! ONLINE


‘Tutup Kilang’ hujani laman sosial KKM
Oleh MOHD RASDAN AHMAD

26 Jun 2021, 3:48 pm
PETALING JAYA – ‘Tutup Kilang’ menjadi perkataan pilihan orang ramai dalam meluahkan isi hati mereka di laman sosial Kementerian Kesihatan (KKM) sejak kelmarin.
Penggunaan perkataan tersebut digunakan rakyat negara ini apabila melihat kerajaan gagal untuk melandaikan jumlah jangkitan virus Covid-19 walaupun pelaksanaan perintah kawalan pergerakan (PKP) penuh sejak 1 Jun lalu.
Rata-rata mereka menyifatkan sekiranya kilang masih tidak ditutup, angka jangkitan pendemik Covid-19 tidak akan berkurangan malah jangkitan dijangka akan terus berlaku.
Tempoh PKP penuh sama ada akan beralih kepada fasa kedua atau tidak ia bergatung kepada kes harian baharu positif Covid-19.
Berdasarkan garis panduan yang dikeluarkan, jika kes baru tidak menunjukkan penurunan di bawah paras 4,000 kes bermakna PKP penuh masih kekal di fasa pertama.
Semalam dan hari ini, kes baru tidak menunjukkan penurun yang ketara di mana masih mencatatkan bilangan kes hampir 6,000 sehari iaitu 5,803 kes pada hari ini dan 5,812 kes pada semalam.

Bukan itu sahaja, tempat yang diwartakan sebagai kawasan perintah kawalan pergerakan diperketat (PKPD) juga masih lagi bertambah saban hari dan kebanyakannya berlaku adalah kerana kluster tempat kerja.
“Cuba fikir logik, kilang banyak yang buka kluster yang lahir pun dari tempat kerja. Perniagaan kecil macam kedai photostat, peralatan komputer, alat tulis ditutup sedangkan itu keperluan buat masa ini.
“Macamana kita nak keluar dari masalah ini kalau kerajaan tidak boleh fikir,” ujar seorang netizen Yuji Kataro di laman Facebook KKM hari ini.
Turut senada dengan hantaran itu adalah seorang lagi netizen dikenali sebagai Epul Rani yang mahu kerajaan segera menutup kilang kerana ia penyumbang utama kebanyakan kluster ketika ini.
“Kalau kita tengok laporan harian kluster yang dikeluarkan KKM, majoritinya berkaitan kluster tempat kerja. Jadi apa singnifasikasinya kilang masih dibuka?
“Sampai bila kami nak melalui tempoh PKP, duit semakin susut, ramai tidak boleh bekerja. Ingat saiz kasut masing-masing pun berbeza jadi kesusahan orang juga berbeza,” ujarnya.


Isteri maut, suami parah kereta terbabas
Oleh KHAIRULMIZAN YAHYA

26 Jun 2021, 3:27 pm
KUANTAN – Seorang suri rumah maut manakala suaminya cedera parah apabila kereta yang dinaiki mereka hilang kawalan dan terbabas sebelum melanggar penghadang jalan di Kilometer 222.9 Lebuh Raya Pantai Timur 1 (LPT1) di sini, semalam.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 6.10 petang itu berlaku ketika pasangan terbabit iaitu Roziah Abdullah, 44, dan suaminya yang memandu kereta berkenaan dalam perjalanan dari Kuala Lumpur ke Dungun, Terengganu.
“Apabila tiba di tempat kejadian, kereta jenis Mercedes Benz C300 yang dipandu suami mangsa tiba-tiba hilang kawalan dan terbabas melanggar penghadang jalan di sebelah kiri laluan.
“Kejadian itu menyebabkan mangsa wanita yang duduk di sebelah penumpang hadapan tercampak keluar dan meninggal dunia di tempat kejadian,”katanya di sini, hari ini.
Tambahnya, mangsa mengalami kecederaan di bahagian kepala dan kaki di hantar ke Hospital Tengku Ampuan Afzan (HTAA) Kuantan untuk bedah siasat dan suami mangsa yang mengalami cedera parah di bahagian dada dan tangan dirawat di hospital sama. – K! ONLINE


Kebajikan penduduk jalani PKPD di Pasir Puteh dijaga
Oleh TOREK SULONG

26 Jun 2021, 3:54 pm
PASIR PUTEH – Pusat Khidmat Rakyat Parlimen Pasir Puteh akan terus membantu menyalurkan bantuan kepada 71 keluarga di Taman Sri Purnama, Mukim Padang Pak Amat di sini yang kini dikenakan Perintah Kawalan Pergerakan Diperketatkan (PKPD) sehingga 3 Julai depan.
Ahli Parlimen Pasir Puteh, Datuk Dr. Nik Muhammad Zawawi Othman berkata, pihaknya terus mengadakan bekerjasama dengan Jabatan Kebajikan Masyarakat (JKM) dan Jawatankuasa Pengurusan Bencana Daerah dalam aspek penyediaan keperluan makanan kepada penduduk.
Manurutnya, purata agihan keperluan dapur untuk setiap rumah dianggarkan sebanyaj RM100 manakala sesetengah isi rumah menerima bantuan bekalan sehingga RM250 bergantung kepada keperluan.
“Kita menerima data yang tepat daripada JKM termasuk butiran bayi baru lahir untuk bantuan susu bayi, warga emas yang memerlukan susu formula khas selain dan lampin pakai buang.
“Ini merupakan agihan bantuan dijalankan sejak PKPD dilaksanakan di sini bermula 20 Jun lalu. Pelbagai pihak termasuk badan bukan kerajaan (NGO) turut tampil memberi bantuan kepada penduduk,” katanya kepada pemberita di sini hari ini. – K! ONLINE


Berpanas dalam kostum ‘lembu’ demi rezeki
Oleh AHMAD SHAHERMAN SHAMSURI

26 Jun 2021, 3:49 pm
PETALING JAYA – Pelbagai cara dilakukan oleh peniaga bagi mendapatkan perhatian pembeli agar jualannya laku dan menarik minat orang ramai untuk singgah membeli.
Ia termasuklah cara ‘promosi’ seorang peniaga tepi jalan yang hanya membuka perniagaan menggunakan sebuah motosikal sambil memakai kostum seekor lembu.
Menerusi perkongsian di laman Facebook Arena Motor, gambar peniaga tersebut dirakam oleh seorang pengguna jalan raya dan difahamkan lokasi itu di sebuah kawasan di negeri Perlis.
“Abg ni jual susu segar dengan pakai baju ‘cosplay’ lembu di bawah cuaca panas.
“Tapi Allah bagi dia kekuatan luar biasa. Orang berniaga tak pernah putus asa, mana yang dekat tu bolehlah ‘support’ abg ini,” katanya di laman Facebook hari ini.
Susulan hantaran itu, rata-rata netizen memuji usaha yang dilakukan lelaki terbabit demi mencari rezeki yang halal ketika ramai yang terkesan akibat pandemik Covid-19.

“Bangga melihat saudara kita mencari rezeki dengan cara halal dan usaha sendiri, pihak berkuasa janganlah ambik tindakan, kalau boleh support kawan tu,” kata netizen dikenali sebagai Sky Hawk.
Pada masa sama, netizen turut berkongsi pengalaman membeli susu segar dengan lelaki tersebut yang dianggapnya seorang yang pemurah walaupun dia hanya peniaga jalanan.
“Betul pemurah orangnya, hari tu singgah beli, elok nak balik dia tahan kereta dan bagi puding susu 3 bekas kat anak.
“Kata dia (penjual) ‘rezeki’ anak-anak abang, Allahhuakbar, moga Allah permudahkan segala urusan lelaki ini,” kata Firdaus Fadzil.- K! ONLINE


Restoran boleh buka 6 pagi hingga 10 malam
Oleh LUQMAN RIDHWAN MOHAMED NOR

27 Jun 2021, 7:12 pm
PETALING JAYA – Premis kedai makan dan restoran dibenarkan beroperasi bermula pukul 6 pagi hingga 10 malam bermula esok.
Menteri Kanan (Keselamatan), Datuk Seri Ismail Sabri Yaakob berkata, keputusan itu diambil setelah kerajaan mengambil kira rayuan dan pandangan pengusaha kedai makan.
“Sebelum ini, operasi melibatkan premis kedai makan dan restoran hanya dibenarkan bermula pukul 8 pagi sehingga 8 malam.
“Setelah mengambil kira rayuan dan pandangan pengusaha kedai makan, sidang mesyuarat bersetuju untuk menukar waktu operasi premis yang menjual makanan bermula pukul 6 pagi hingga 10 malam berkuat kuasa 28 Jun 2021,” katanya dalam satu kenyataan hari ini.
Sementara itu, Ismail Sabri berkata, seramai 798 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP).
Katanya, daripada jumlah itu, seramai 762 individu dikompaun, manakala 24 direman dan 12 dijamin.

“Antara kesalahan direkodkan ialah tiada penjarakan fizikal (172), tidak mematuhi arahan kawalan pergerakan (119), gagal merekod butiran diri atau daftar masuk premis (114), tidak memakai pelitup muka (108), membawa penumpang berlebihan (69) dan lain-lain (216),” katanya. – K! ONLINE


Makan di kedai dibenarkan pada Fasa Tiga PKP
Oleh LUQMAN RIDHWAN MOHAMED NOR

27 Jun 2021, 9:13 pm
PETALING JAYA – Aktiviti makan di restoran (dine-in) hanya dibenarkan pada Fasa Tiga Perintah Kawalan Pergerakan (PKP) di bawah Pelan Pemulihan Negara (PPN).
Menteri Kanan (Keselamatan), Datuk Seri Ismail Sabri Yaakob berkata, pergerakan rentas daerah pula dibenarkan pada Fasa Tiga manakala pergerakan rentas negeri masih tidak dibenarkan.
“Bagi pengangkutan awam seperti teksi dan perkhidmatan e-hailing termasuk kenderaan persendirian, jumlah kapasiti ditingkatkan kepada tiga orang termasuk pemandu.
“Pasar-pasar malam, pasar tani, pasar minggu dan pasar tamu juga dibenarkan beroperasi mengikut prosedur operasi standard (SOP) semasa,” katanya dalam satu kenyataan hari ini.
Ismail Sabri berkata, salon kecantikan turut dibenarkan beroperasi ketika di Fasa Tiga dengan mematuhi SOP ketat yang telah ditetapkan.
Pada masa sama, beliau berkata, pembukaan sektor pendidikan seperti sekolah, institut pengajian tinggi Awam dan swasta dan institut latihan kemahiran tertakluk kepada Takwim Kementerian Pendidikan (KPM) dan Kementerian Pengajian Tinggi (KPT) serta penilaian risiko semasa Kementerian Kesihatan (KKM).

“Aktiviti-aktiviti sosial masih tidak dibenarkan semasa Fasa Tiga. Bagaimanapun, kelonggaran untuk menerima tetamu atau pelawat di kediaman dibenarkan terhad kepada 10 orang dalam satu-satu masa.
“Aktiviti pelancongan adalah dibenarkan dengan syarat pelancongan dalam negeri sahaja. Pembukaan tarikan pelancong masih tertakluk kepada penilaian risiko semasa dan SOP yang ketat,” katanya.
Tambah beliau, industri kreatif juga dibenarkan di Fasa Tiga, sebagai contoh acara langsung tanpa penonton. – K! ONLINE


Tokpa serah siasatan langgar SOP kepada polis
Oleh NOR IDAYU BOSRO

27 Jun 2021, 10:57 pm
PUTRAJAYA – Menteri di Jabatan Perdana Menteri (JPM) (Ekonomi), Datuk Seri Mustapa Mohamed menyerahkan kepada pihak polis untuk menyiasat dakwaan beliau melanggar prosedur operasi standard (SOP) Perintah Kawalan Pergerakan (PKP) 3.0 dengan meninjau sebuah kafe di Kampung Kalai, Jeli, Kelantan semalam.
Menerusi satu kenyataan, Pejabat Menteri di JPM (Ekonomi) memaklumkan bahawa kertas siasatan terhadap pelanggaran SOP itu telah dibuka dan beliau dimaklumkan sendiri mengenai perkara itu oleh Ketua Polis Daerah Jeli.
Dalam kenyataan sama, Mustapa mengakui dihidangkan makanan di kafe tersebut dan memohon maaf atas pelanggaran SOP itu.
“Ketua Polis Daerah Jeli menghubungi beliau tengah hari tadi memaklumkan bahawa kertas siasatan telah dibuka mengenai perkara
ini.
“Beliau menyerahkan sepenuhnya kepada pihak polis untuk mengambil tindakan sewajarnya,” kata kenyataan itu di sini hari ini.
Terdahulu, Mustapa dikatakan singgah ke sebuah kafe di Kampung Kalai, Jeli pada pukul 5.30 petang, Sabtu lalu untuk melihat bagaimana pemilik Alfath Café berjaya meneruskan perniagaannya walaupun berdepan dengan PKP 3.0

Berikutan itu, gambar-gambar mengenai kehadiran beliau di kafe tersebut tersebar sebelum kertas siasatan terhadap pelanggaran SOP itu dibuka. -K! ONLINE


Verstappen semakin tunjuk belang pada GP Styria
Oleh KOSMO!

27 Jun 2021, 11:24 pm
SPIELBERG – Pemandu Red Bull, Max Verstappen mengukuhkan cengkaman sebagai pendahulu kejuaraan dunia Formula Satu (F1) selepas memenangi perlumbaan Grand Prix (GP) Styria di Litar Red Bull Ring sebentar tadi.
Selepas memulakan saingan di petak pertama, pelumba dari Belanda itu langsung tidak dicabar apabila menguasai sepenuhnya perlumbaan sejak awal hingga ke garisan penamat.
Meskipun dicabar pemandu pasukan Mercedes AMG Petronas, Lewis Hamilton pada awal perlumbaan, namun Verstappen tetap tenang serta melakukan percaturan terbaik untuk menjarakkan diri.
Ketika perlumbaan berbaki 10 pusingan, Hamilton dilihat sudah berputus asa untuk mengejar pelumba berusia 24 tahun itu apabila ketinggalan lebih 15 saat di belakang.
“Sejak awal perlumbaan lagi saya dapat rasakan jentera berada dalam keadaan terbaik dan sedia untuk berentap. Bagaimanapun, saya tetap berwaspada kerana mahu menjimatkan penggunaan tayar.
“Sudah tentu saya tidak sabar untuk tampilkan aksi lebih baik pada perlumbaan seterusnya. Saya juga yakin kami mampu ulangi prestasi seperti ini,” kata Verstappen sejurus tamat perlumbaan.

Menerusi kemenangan keempat musim ini, Verstappen kini terus unggul memimpin carta kejuaraan dunia apabila mengumpul 156 mata, diikuti Hamilton dengan 138 mata, manakala seorang lagi pelumba Red Bull, Sergio Perez di tempat ketiga menerusi 96 mata. – AGENSI


Anggota polis dilibas parang dilaporkan stabil
Oleh NOOR HASLIZA NUSI

27 Jun 2021, 10:48 pm
BALIK PULAU – Seorang anggota polis yang mengalami kecederaan luka pada lengan kiri selepas dilibas suspek menggunakan sebilah parang di kawasan kebun Air Terjun Pak Lah, Bayan Lepas di sini pagi tadi dilaporkan berada dalam keadaan stabil.
Anggota berpangkat Koperal dari Ibu Pejabat Polis Daerah (IPD) Barat Daya itu dikatakan hanya menerima rawatan sebagai pesakit luar di Hospital Pulau Pinang (HPP).
Ketua Polis Daerah Barat Daya, Superintendan Kamarul Rizal Jenal berkata, anggota terbabit telah pun menerima rawatan setelah mengalami beberapa kecederaan luka pada lengan kiri.
Kamarul Rizal
Menurutnya, mangsa sebelum itu diserang oleh suspek lelaki tempatan berusia 34 tahun dan dilibas menggunakan sebilah parang semasa melakukan tugasan cegah jenayah kira-kira pukul 3.30 pagi.
“Sebaik diserang oleh suspek, anggota lain bertindak melepaskan dua das tembakan ke arah saspek untuk mempertahankan diri dan keselamatan rakan setugasnya (mangsa).
“Dalam kejadian itu, suspek disahkan maut di tempat kejadian dan polis turut menemui sebilah parang berlengkung dan sebatang pemutar skru.

“Hasil pemeriksaan di tempat kejadian turut menemui beg-beg yang diletakkan di belakang pokok berdekatan sebuah pondok dipercayai barangan hasil curi,” katanya ketika dihubungi sebentar tadi.
Terdahulu, Kosmo! Online melaporkan, seorang penjenayah yang cuba menyerang anggota polis dengan bersenjatakan sebilah parang maut ditembak dalam kejadian awal pagi tadi
Kejadian dikatakan berlaku apabila suspek warga yang merupakan orang dikehendaki polis berhubung kes curi dan pecah rumah itu dikesan berada di lokasi tersebut ketika sepasukan polis mahu menahannya. K! ONLINE


Lelaki ditemui mati dalam restoran
Oleh NIK NUR IZZATUL HAZWANI NIK ADNAN

27 Jun 2021, 10:03 pm
KEMAMAN – Seorang pengusaha restoran ditemui mati di dalam premis perniagaan miliknya di Kijal di sini semalam.
Mayat lelaki berusia 57 tahun berkenaan dijumpai adiknya dalam keadaan menggantung diri pada pukul 12.30 tengah hari.
Ketua Polis Daerah Kemaman Superintendan Hanyan Ramlan berkata, adik mangsa kemudiannya telah memaklumkan penemuan mayat abangnya kepada pihak polis.
“Pemeriksaan menjumpai satu tangga di sebelah lokasi mayat lelaki itu tergantung.
“Siasatan awal menolak sebarang unsur jenayah dan perbuatan si mati dipercayai bermotifkan akibat terlalu tertekan akibat masalah ekonomi,” katanya ketika dihubungi Kosmo! di sini hari ini.
Hanyan berkata, mayat pengusaha restoran tersebut telah dibawa ke Unit Forensik Hospital Kemaman untuk bedah siasat.

Tambah beliau, setakat ini. kes diklasifikasikan sebagai kematian mengejut. – K! ONLINE


Benarkan industri kitar semula beroperasi
Oleh NUR HUDA MUSA

27 Jun 2021, 7:19 pm
PETALING JAYA – Persatuan Pemerkasaan Kitar Semula Malaysia (Perkasa) menggesa kerajaan membenarkan peniaga besi buruk dan industri kitar semula untuk menjalankan kerja-kerja operasi di dalam premis sepanjang tempoh pelaksanaan Perintah Kawalan Pergerakan (PKP).
Setiausaha Eksekutif Perkasa, S. Barathidasan berkata, pihaknya bimbang akan nasib peniaga-peniaga sektor berkenaan yang hampir gulung tikar apabila kerajaan melanjutkan PKP yang sepatutnya tamat esok.
“Permohonan kebenaran melalui e-mel telah dibuat supaya kerja-kerja operasi di dalam premis mengikut prosedur operasi standard (SOP) yang ditetapkan dengan syarat ia dimodifikasi dan ditambah baik mengikut keperluan semasa.
“Perkasa juga menggesa supaya kerajaan melaksanakan moratorium automatik bagi segmen pembiayaan kepada semua jenis perniagaan bagi mengelakkan keadaan menjadi getir, sukar dan meruncing,” katanya dalam satu kenyataan di sini hari ini.
Barathidasan berkata, peniaga-peniaga terkesan juga sukar untuk memohon moratorium automatik berikutan terlalu banyak karenah birokrasi terpaksa dilalui oleh para usahawan, peniaga dan perusahaan kecil dan sederhana (PKS).
“Kementerian Kewangan memaklumkan institusi perbankan tidak boleh memberi moratorium secara automatik sebaliknya perlu melakukan permohonan. Hakikatnya proses tersebut amat sukar.

“Peniaga memerlukan bantuan serta sokongan modal daripada kerajaan untuk bangunkan semula perniagaan mereka yang sudah lingkup,” ujarnya. – K! ONLINE


Pemimpin parti politik ditangkap berjudi
Oleh ASLIZA MUSA

27 Jun 2021, 9:28 pm
TAPAH – Sikap degil enam lelaki berkumpul dan bermain judi di sebuah rumah di Taman Tapah Indah di sini membawa padah apabila ditangkap semalam.
Difahamkan, salah seorang daripada lelaki yang ditangkap dalam serbuan pada pukul 10 malam itu merupakan ketua bahagian sebuah parti politik tempatan.
Ketua Polis Daerah Tapah, Superintendan Wan Azharuddin Wan Ismail berkata, dalam serbuan tersebut, kesemuanya yang berusia antara 38 hingga 56 tahun ditahan kerana disyaki bermain judi jenis poker.
Katanya, serbuan oleh Bahagian Siasatan Jenayah Ibu Pejabat Polis Daerah (IPD) Tapah itu dilakukan setelah menerima maklumat daripada orang awam.
“Dalam serbuan itu, polis telah merampas daun terup dan wang tunai pelbagai nilai berjumlah RM1,774.
“Kesemua mereka direman satu hari sehingga hari ini dan telah dibebaskan dengan jaminan polis,” katanya.

Kes disiasat mengikut Seksyen 7(2) Akta Rumah Judi Terbuka 1953, Seksyen 269 Kanun Keseksaan dan Peraturan 17(1) Peraturan Pencegahan dan Pengawalan Penyakit Berjangkit 2021.- K! ONLINE


15 penunggang motosikal berkuasa tinggi dikompaun berlumba
Oleh NUR HUDA MUSA

27 Jun 2021, 9:58 pm
PETALING JAYA – Seramai 15 penunggang motosikal berkuasa tinggi telah diperiksa dan dikenakan tindakan kompaun kerana didakwa menggunakan laluan Jalan Semenyih – Kuala Klawang (Genting Peras) sebagai litar motosikal.
Ketua Polis Daerah Kajang Asisten Komisioner Mohd. Zaid Hassan berkata, operasi ‘mobile’ Sekatan Jalan raya (SJR) pematuhan Perintah Kawalan Pergerakan (PKP) dilakukan Bahagian Siasatan dan Penguatkuasaan Trafik Ibu Pejabat Polis Daerah Kajang selama dua hari sejak semalam pada pukul 9 pagi hingga 1 tengah hari.
“Operasi tersebut dibuat selepas polis menerima maklumat terdapat kumpulan motosikal berkuasa tinggi menggunakan laluan tersebut sebagai litar motosikal.
“Kesemua penunggang lelaki berusia antara 18 dan 41 tahun itu diperiksa dan dikenakan tindakan kompaun di bawah Seksyen 16 APPPPB (Pindaan 2021),” katanya dalam satu kenyataan di sini hari ini.
Katanya, sebanyak 19 saman lalu lintas pelbagai kesalahan turut dikeluarkan dalam operasi tersebut.
“Operasi akan dijalankan di lokasi tersebut dari semasa ke semasa untuk memastikan tiada pelanggaran prosedur operasi standard (SOP) PKP dan kesalahan lalulintas berlaku,” tegasnya.

Terdahulu, tular beberapa keping gambar di media sosial memaparkan tindakan penguatkuasaan dan pematuhan SOP PKP di Jalan Semenyih-Kuala Klawang oleh pihak polis. – K! ONLINE


Petugas barisan hadapan ‘burnout’
Oleh SITI A'ISYAH SUKAIMI

27 Jun 2021, 7:54 pm
PUTRAJAYA – Gejala tekanan melampau atau ‘burnout’ adalah isu utama dihadapi sebilangan besar petugas barisan hadapan berikutan perlu bekerja dengan komitmen melebihi 100 peratus bagi suatu tempoh yang lama.
Ketua Pengarah Kesihatan, Tan Sri Dr. Noor Hisham Abdullah berkata, situasi tersebut mengakibatkan keletihan fizikal dan mental yang boleh mengganggu tumpuan serta produktiviti petugas barisan hadapan dalam memberikan perkhidmatan kepada masyarakat.
Beliau berkata, tekanan melampau berkaitan peribadi paling tinggi dicatatkan dalam kalangan pegawai farmasi dan petugas kesihatan di peringkat daerah dengan sebanyak 53.8 peratus.
Menurutnya, tekanan melampau berkaitan pekerjaan pula adalah sebanyak 39.1 peratus dengan penolong pegawai kesihatan persekitaran dan petugas di makmal mencatatkan peratusan tertinggi.
“Dalam masa sama, ‘burnout’ berkaitan pesakit pula ialah 17.4 peratus dalam kalangan paramedik dan petugas kesihatan di hospital swasta malah kebanyakannya merasakan mereka tidak mendapat sokongan psikososial yang mencukupi di tempat kerja.
“Ia berdasarkan kajian ke atas 893 petugas kesihatan oleh Roslan N.S. et. al. (2021) mengenai ‘Prevalen dan Faktor-Faktor Yang Mempengaruhi Burnout Dalam Kalangan Petugas Barisan Hadapan di Malaysia Semasa Pandemik Covid-19’,” katanya dalam satu kenyataan akhbar di sini hari ini.

Noor Hisham berkata, antara faktor situasi ‘burnout’ adalah seperti bebanan tugas, ketidakpastian tempoh pandemik yang panjang, pertukaran dan proses adaptasi terhadap prosedur operasi standard (SOP) yang pelbagai, rancangan kerjaya terganggu serta kesulitan mengimbangkan keluarga serta kerjaya. -K! ONLINE


Bank takkan gulung tikar sebab moratorium
Oleh KOSMO!

27 Jun 2021, 5:47 pm
PETALING JAYA – Institusi kewangan dan perbankan tidak akan gulung tikar sekiranya memberikan
moratorium sepenuhnya kepada rakyat yang terjejas ekoran pandemik Covid-19.
Itu tegas Presiden Dewan Perdagangan & Industri Asean, Datuk Sohaimi Shahadan yang
mempertikaikan kenapa pihak kerajaan melalui Bank Negara Malaysia (BNM) tidak mengarahkan institusi kewangan melaksanakan moratorium kepada golongan B40 dan M40 secara automatik.
“Kalau perkara ini dilakukan segera secara automatik, bank-bank ini tidak akan terjejas seperti mana golongan peniaga yang makin parah hari demi hari.
“Lanjutan PKP3.0 yang sebelum ini dijadualkan tamat esok makin menimbulkan keresahan rakyat yang tidak dapat meneruskan pekerjaan, perniagaan demi kelangsungan hidup mereka.
“Saya amat risau tatkala bantuan-bantuan ini lambat sampai kepda kumpulan sasar, mereka sudah hidup `nyawa-nyawa ikan’. Lebih membimbangkan ialah isu kesihatan mental sehingga melibatkan nyawa yang maut,” ujarnya dalam satu kenyataan yang dikeluarkan hari ini.
Sohaimi
Menurut Sohaimi, Ordinan Darurat (Kuasa-kuasa Perlu) 2021 memberikan kuasa yang cukup luas kepada
kerajaan untuk membuat atau meminda apa sahaja undang-undang atau statut bagi mengarahkan moratorium.

Tambahnya, di bawah Seksyen 5 Akta Bank Negara (2009) memperuntukkan fungsi BNM untuk
mengatur (regulate) dan mengawal selia (supervise) institusi kewangan dan Seksyen 72 pula memberikan kuasa untuk membuat apa-apa polisi monetari serta kewangan dan ini termasuklah polisi moratorium pinjaman.
“Ini sangat dinantikan kumpulan B40 dan M40 kerana pinjaman mereka dengan bank tetap
berjalan.
“Sekarang ini mereka tiada pendapatan, hilang kerja, gaji dipotong, jadi pihak kerajaan perlu sedar dan prihatin sebahagian besar daripada pendapatan mereka ini habis membayar hutang kepada bank,” katanya. – K! ONLINE


Pasangan berjanji sehidup semati antara maut dalam runtuhan Florida
Oleh KOSMO!

27 Jun 2021, 6:59 pm
MIAMI, Florida – Mayat sepasang warga emas dari Amerika Syarikat yang sudah berkahwin hampir 60 tahun antara tiga mangsa yang ditemui dalam runtuhan sebuah apartmen di Florida, lapor akhbar New York Post semalam.
Polis daerah Miami-Dade semalam mengesahkan Antonio Lozano, 83, dan isterinya, Gladys Lozano, 79 serta bapa kepada dua orang anak, Manuel La Font, 54, meninggal dunia dalam runtuhan itu.
Cucu kepada pasangan warga emas itu, Brian Lozano berkata mendiang datuk dan neneknya sudah berkahwin selama 59 tahun dan sering bertengkar tentang siapa yang akan mati dahulu kerana masing-masing tidak sanggup dipisahkan.
“Insiden ini merupakan sesuatu yang tragis kerana saya tahu kedua-dua mereka sering bertengkar tentang siapa yang akan ‘pergi’ dahulu.
“Akhirnya, kedua-dua mereka dapat apa yang dimahukan dan meninggal dunia bersama,” kata Lozano.
Pasangan itu tinggal di apartmen 903. Pihak berkuasa menemui mayat Antonio Khamis lalu manakala mayat Gladys ditemui sehari kemudian.

Bangunan kondominium 12 tingkat yang menempatkan 136 unit kediaman yang dikenali sebagai Champlain Tower South itu terletak bersebelahan Pantai Miami dan runtuh Khamis lalu.
Sehingga kini, jumlah sebenar mangsa yang masih terperangkap dalam runtuhan bangunan itu masih belum dapat dipastikan dan punca kejadian masih dalam siasatan. -Agensi


Sabun mahal, Wawa terkejut Aeril mandikan anak dalam sinki
Oleh MOHAMMAD SHAHEMY AZMI

27 Jun 2021, 7:06 pm
PETALING JAYA – “Ya Allah, ya Tuhanku sayang, macam inilah bapa bila mandikan anak.”
Itu reaksi terkejut pelakon Wawa Zainal apabila mendapati anak bongsunya dimandikan suami, Aeril Zafril dalam sinki di bilik air rumahnya.
Menerusi satu hantaran video yang dimuat naik dalam Instagramnya, Wawa atau nama sebenarnya Nur Hawa Zainal Abidin, 29, terkejut selepas melihat anak kecilnya berendam dalam sinki sambil bermain dengan buih sabun ketika dimandikan Aeril.
Bukan itu sahaja, pelakon kelahiran Sabah itu juga seolah-olah tidak berpuas hati apabila mendapati Aeril membazirkan cecair mandian yang didakwa mahal.
“Buih (sabun) apa yang sayang pakai itu? Ingat murah ke? Tahu tak berapa harganya? RM60 (sebotok) tau!” kata Wawa.
Bagaimanapun bebelan si isteri itu dijawab ringkas suaminya apabila memberitahu sabun mandi tersebut bukan digunakan untuk orang lain tetapi untuk anak mereka.

“Untuk anakkan,” jawab Aeril bersahaja.
Menjengah dalam ruangan komen, rata-rata netizen turut bersetuju apabila mendakwa mereka juga tidak percaya jika tugas menguruskan anak-anak diserahkan kepada suami.
“Memang ragu-ragu kalau anak ditinggalkan dengan bapa. Aktiviti luar jangkaan,” kata seorang pengguna Instagram.
“Sebab itu anak-anak lagi suka kalau ayah yang mandikan. Otak penuh dengan kreativiti. Kreatif tahap apa pun tak tahu,” ujar seorang lagi pengikutnya.
Untuk rekod, Wawa dan Aeril telah mendirikan rumah tangga pada 25 Februari 2012 dan dikurniakan tiga orang cahaya mata iaitu Ahmad Fakhruddin Attar, 7, Hayla Maghfiratul Adzkiyaa, 5, dan Ayya Soffya, setahun enam bulan. – K! ONLINE


Remaja rugi RM18,000 ditipu beli iPhone 12
Oleh ROSLIZA MOHAMED

27 Jun 2021, 7:08 pm
KOTA BHARU – Seorang pelajar lepasan Sijil Pelajaran Malaysia (SPM) hanya mampu berputih mata apabila mengalami kerugian sebanyak RM18,000 selepas ditipu semasa membeli sebuah telefon pintar jenis iPhone 12 secara online dua minggu lalu.
Mangsa dipercayai tertarik dengan promosi sebuah akaun Instagram dari negara jiran yang menawarkan sebuah iPhone 12 yang dijual pada harga RM200 seunit pada 13 Jun lalu.
Ketua Jabatan Siasatan Jenayah Komersial Kelantan, Superintendan Ahmad Azizul Mohamed berkata, lelaki berusia 18 tahun itu telah berminat dengan promosi daripada akaun yang dikategorikan sebagai ‘Trusted Seller’ itu sebelum membuat tempahan dua buah iPhone yang berharga RM400.
Katanya, lebih menyakin mangsa apabila penjual itu akan memulangkan semula telefon pintar sekiranya pelanggan menerima barangan tidak asli.
“Mangsa telah membuat bayaran RM400 kepada sebuah akaun bank tempatan. Bagaimanapun, mangsa telah dihubungi oleh penjual telefon itu keesokan harinya yang meminta dia membuat bayaran sebanyak RM6,000 ke dua akaun bank tempatan milik individu berbeza bagi tujuan pembayaran kad jaminan telefon tersebut.
“Seminggu kemudian, mangsa telah diminta untuk membuat bayaran sebanyak RM12,000 ke tiga akaun bank tempatan milik individu berbeza bagi pelbagai tujuan,” katanya ketika dihubungi Kosmo! hari ini.

Menurut Ahmad Azizul, mangsa dipercayai telah mengeluarkan simpanan sendiri dan meminjam wang daripada ahli keluarganya untuk melunaskan semua pembayaran telefon tersebut.
Ujarnya, selepas membuat semua pembayaran itu, mangsa telah menerima mesej WhatApps daripada individu menyamar sebagai pegawai penguat kuasa yang mendakwa dia telah membeli barangan import yang tidak dibenarkan pihak berkuasa pada Rabu lalu.
Katanya, mangsa telah diminta membuat bayaran pelepasan RM5,000 ke satu akaun bank tempatan yang lain sekiranya masih berminat untuk mendapatkan telefon berkenaan.
“Mangsa yang tidak membayar jumlah tersebut sekali lagi diminta membuat bayaran pelepasan pada Khamis lalu, namun kali ini ke satu akaun bank negara jiran.
“Merasa dirinya telah tertipu, mangsa telah membuat laporan di Balai Polis Kota Bharu pada hari yang sama selepas tidak menerima telefon yang dibelinya.
“Berdasarkan siasatan, nombor akaun bank yang digunakan oleh suspek adalah sama dengan kes penipuan melibatkan seorang mangsa di Pahang dengan kerugian RM1,400 pada 11 Jun lalu,” katanya.
Kes disiasat mengikut Seksyen 420 Kanun Keseksaan kerana menipu.-K! ONLINE


400 penduduk pinggir Sungai Kelantan lengkap dos vaksin
Oleh BAHRUDDIN HATTA

27 Jun 2021, 5:40 pm
KUALA KRAI – Seramai 400 penduduk dari 10 buah kampung di pinggir Sungai Kelantan di daerah ini menerima suntikan vaksin dos kedua menerusi Program Outreach Vaksinasi Covid-19 di pusat pemberian vaksin (PPV) di Kampung Bahagia di sini hari ini.
Kampung yang terlibat dalam program itu antaranya Kampung Bahagia, Kampung Mambong, Kampung Raba, Kampung Picung, Kampung Johar, Kampung Pasir Jering dan Kampung Kluat.
Pegawai Kesihatan Daerah Kuala Krai, Dr. Hazura Mat Zubir berkata, seramai 60 orang petugas dari Pejabat Kesihatan Daerah Kuala Krai dan Hospital Sultan Ismail Petra di sini membawa 400 dos vaksin itu masuk ke kawasan kampung.
Katanya, petugas-petugas mengambil masa selama 40 minit dengan menaiki bot menuju ke PPV Kampung Bahagia.
“Selain itu, ada petugas yang melalui jalan darat kerana perlu singgah di beberapa buah rumah di Kampung Kluat untuk memberi vaksin kepada penduduk yang terlantar sakit di rumah mereka.
“Pemberian vaksin di 10 buah kampung ini berjalan lancar. 400 penduduk yang sebelum ini menerima vaksin dos pertama diwajibkan untuk mengambil vaksin dos kedua hari ini,” katanya ketika ditemui pemberita di PPV Kampung Bahagia di sini hari ini.

Hadir sama, Timbalan Menteri Sains, Teknologi dan Inovasi, Datuk Ahmad Amzad Hashim dan Ahli Parlimen Kuala Krai, Abdul Latiff Abdul Rahman.
Menurut Hazura, secara keseluruhannya, program Outreach Vaksinasi Covid-19 yang dijalankan di 10 buah kampung di daerah ini berjalan lancar.
Tambahnya, Pejabat Kesihatan Daerah Kuala Krai akan terus masuk ke kawasan kampung di daerah ini dalam usaha untuk mencapai imuniti kelompok bagi penduduk di kawasan pedalaman. – K! ONLINE


Gagal seludup 30 tong minyak petrol
Oleh ROSLIZA MOHAMED

27 Jun 2021, 5:31 pm
TUMPAT – Kementerian Perdagangan Dalam Negeri dan Hal Ehwal Pengguna (KPDNHEP) merampas sebanyak 750 liter minyak petrol yang diisi di dalam 30 buah tong di bahagian tempat duduk penumpang sebuah kereta di Kampung Belukar, Wakaf Bharu di sini semalam.
Rampasan itu dijalankan pada pukul 11 pagi ketika anggota KPDNHEP sedang menjalankan rondaan di kawasan itu
Ketua Pegawai Penguat Kuasa KPDNHEP Kelantan, Azanizam Affendi Juri berkata, anggota KPDNHEP melihat sebuah kereta jenis Proton Gen 2 yang dipandu oleh seorang lelaki dalam keadaan mencurigakan.
Katanya, apabila menyedari kereta yang dipandunya diekori, suspek kemudian berhenti dan melarikan diri ke kawasan berhampiran.
“Pemeriksaan di dalam kereta itu telah menjumpai sebanyak 30 tong plastik dengan setiap satunya berisi 25 liter minyak petrol di bahagian tempat duduk penumpang yang sudah diubah suai.
“Siasatan mendapati, minyak petrol yang bernilai kira-kira RM1,537 itu akan diseludup ke negara jiran melalui pangkalan haram Rantau Panjang,” katanya dalam satu kenyataan hari ini.

Menurut Azanizam Affendi, kes disiasat mengikut Akta Kawalan Bekalan 1961. -K! ONLINE.


Fasa Satu PKP penuh dikekalkan
Oleh LUQMAN RIDHWAN MOHAMED NOR

27 Jun 2021, 7:01 pm
PETALING JAYA – Fasa Satu Perintah Kawalan Pergerakan (PKP) Penuh dikekalkan dalam Pelan Pemulihan Negara (PPN) sehingga tiga indikator nilai ambang utama dicapai.
Menteri Kanan (Keselamatan), Datuk Seri Ismail Sabri Yaakob berkata, indikator nilai ambang tersebut ialah purata kes harian Covid-19 menurun di bawah 4,000 kes, kadar penggunaan katil di Unit Rawatan Rapi (ICU) pada paras sederhana serta kadar vaksinasi bagi populasi yang telah menerima dua dos lengkap mencapai 10 peratus.
“Justeru, peralihan daripada Fasa Satu ke Fasa Dua akan mengambil kira ketiga-tiga indikator itu sebelum ia diputuskan.
“Secara keseluruhan, PPN adalah strategi peralihan keluar daripada kemelut pandemik Covid-19 yang merangkumi empat fasa melibatkan pelan peralihan fasa PKP secara berperingkat,” katanya dalam satu kenyataan hari ini.
Sehubungan itu, Ismail Sabri berkata, berdasarkan penilaian risiko yang telah dilaksanakan oleh Kementerian Kesihatan (KKM), kerajaan akan mengekalkan lagi tempoh Fasa Satu di seluruh negara seperti yang telah diumumkan oleh Perdana Menteri sebelum disahkan hari ini.
“Ia mengambil kira situasi semasa ketika ini yang masih belum berjaya untuk beralih dari Fasa Satu ke Fasa Dua apabila graf jumlah kes positif baharu harian menunjukkan trend mendatar,” katanya. – K! ONLINE


Lelaki Bangladesh maut dilanggar traktor
Oleh ZAKKINA WATI AHMAD TARMIZI

27 Jun 2021, 7:03 pm
JELEBU – Seorang pekerja ladang warga Bangladesh maut setelah dilanggar sebuah traktor yang menggelongsor ke belakang dalam kejadian di sebuah ladang pertanian di Kilometer 29 Jalan Kuala Klawang-Genting Peras dekat sini pagi tadi.
Dalam kejadian pukul 8.45 pagi itu, mangsa yang maut dikenali sebagai Md. Nur Zamal, 33, yang berada di ‘bracket’ traktor tersebut.
Ketua Polis Daerah Jelebu, Deputi Superintendan Maslan Udin berkata, kejadian berlaku ketika traktor tersebut yang dipandu seorang lelaki tempatan berusia 33 tahun ingin ke tapak pertanian dengan melalui cerun lereng bukit untuk menghantar racun bersama seorang pekerjanya iaitu mangsa yang berada di belakang.
“Bagaimanapun, semasa mendaki bukit berkenaan, enjin jentolak berkenaan tiba-tiba tidak berfungsi dan menggelongsor ke belakang.
“Pada masa sama, penumpang tersebut melompat keluar lalu tidak sempat mengelak dan telah dilanggar oleh jentolak berkenaan. Akibat kemalangan, mangsa cedera parah pada kepala serta badan dan meninggal dunia di tempat kejadian,” katanya dalam kenyataan hari ini.
Menurut Maslan, bedah siasat akan dijalankan pukul 10 pagi esok di Hospital Jelebu dan kes disiasat mengikut Seksyen 41(1) Akta Pengangkutan Jalan 1987.- K! ONLINE


Nourul nak lelong cincin nikah, nak buat derma
Oleh SAIRUL ZAMRI MISRANI

27 Jun 2021, 7:10 pm
PETALING JAYA – Terpanggil menghulurkan bantuan kepada golongan terjejas sepanjang Perintah Kawalan Pergerakan (PKP), penyanyi Nourul Depp mendedahkan mahu menjual sahaja cincin daripada pernikahan pertamanya yang telah berusia sekitar 25 tahun.
Nourul atau nama sebenarnya Noorulhuda Abdul Wahab memberitahu, daripada sekadar tersimpan dalam almari sejak tahun 2007, ada baiknya cincin pernikahan bersama mantan suaminya, Ajai tersebut dijual dan hasil jualannya boleh disalurkan kepada mereka yang benar-benar memerlukan.
“As usual (seperti biasa), sebelum nak berhijrah ke luar negara ni, Ahad adalah hari mengemas barang. Mana tinggal di Malaysia dan mana nak bawak.
“Cincin legend ni kami tak perasan dok terperuk lama dalam almari. Dah banyak kali pindah dengan kami.
“Kami tak pakai lagi dah semenjak 2007. Kami memang nak salurkan duit ni pada puan @inot72 yang banyak membantu mereka yang memerlukan.
“Sapa nak buat collection (simpanan) cincin ni, boleh hubungi kami. Harga bermula daripada RM300. Siapa bit (bida) tinggi, dia dapat,” tulis Nourul.

Terdahulu, pelantun lagu Kerana Terluka itu mendirikan rumah tangga dengan komposer dan penyanyi Ajai pada 25 Disember 1996 dan berpisah pada 28 Februari 2007.
Hasil perkahwinan pertama, Nourul dan Ajai dikurniakan seorang cahaya mata bernama Ayu Nazirah, 23.
Lima tahun selepas itu, Nourul bernikah dengan Eric Daniel Depp pada 6 Jun 2012 dan dikurniakan tiga anak iaitu Zachary, 8, Raphael, 6, dan Isabella, 2.
Nourul dan keluarganya akan berpindah ke Bali, Indonesia dalam masa terdekat. – K! ONLINE


Terpaksa pikul keranda sejauh satu kilometer
Oleh NOR AINNA HAMZAH

27 Jun 2021, 6:30 pm
SEREMBAN – Video yang memaparkan kesusahan beberapa petugas Kementerian Kesihatan (KKM) yang lengkap berpakaian peralatan pelindungan diri (PPE) memikul keranda berisi jenazah bukan Islam menjadi tular sejak dua hari lalu dan mendapat pujian orang ramai.
Video berdurasi 1 minit 43 saat itu memaparkan pengorbanan empat petugas yang mengharungi cabaran dalam menyempurnakan urusan pengebumian seorang lelaki Orang Asli yang mati akibat Civid-19 di Kampung Jeram Kedah, Lenggeng pukul 1 tengah hari pada Jumaat lalu.
Sehingga pukul 6 petang tadi, video berkenaan telah dikongsi sebanyak 180 kali dan mendapat 553 reaksi serta 105 komen.
Menurut Mohd. Adree Zazalee, 37, dia memuat naik hantaran itu di Facebook bagi memberi mesej kepada orang ramai mengenai bahaya Covid-19 serta pengorbanan petugas kesihatan.
“Ini kali pertama kami menguruskan kematian Covid-19 membabitkan Orang Asli di daerah Seremban. Kami dimaklumkan lokasi tanah perkuburan tidak sesuai untuk dibawa kenderaan dan atas sebab itu, kami harus memikul keranda sejauh kira-kira satu kilometer.
“Kami mengambil masa selama 30 minit untuk sampai ke tanah perkuburan yang telah digali oleh penduduk. Dua kali juga kami berhenti berehat dan dalam cuaca agak panas.

“Kami yang lengkap berpakaian PPE tidak boleh minum air sehingga semua urusan pengebumian dibuat serta sanitasi diri dilakukan,” katanya ketika dihubungi, di sini, tadi.
Mohd. Adree berkata, dia berharap video dan hantaran berkenaan dapat meningkatkan kefahaman masyarakat mengenai bahaya Covid-19 dan memahami tugas serta cabaran yang harus dilalui petugas barisan hadapan. -K! ONLINE


‘Saya masih waras beli kasut RM40,800’
Oleh NUR HUDA MUSA

27 Jun 2021, 5:24 pm
PETALING JAYA – Kasut Converse pertama di dunia dibuat pada tahun 1917 yang dimiliki oleh seorang pengumpul barang antik di Kelantan telah berjaya dijual pada harga RM40,800.
Perkara tersebut dikongsi oleh pembeli kasut berkenaan yang dikenali sebagai Dynamo Rasqputin melalui akaun Facebooknya malam tadi.
Menurut Dynamo, sebelum ini dia kerap menerima pelbagai tohmahan kerana sanggup melaburkan ribuan ringgit demi membeli barang-barang antik dan minatnya itu sering dikatakan sia-sia oleh segelintir orang.
“Dulu satu Malaysia mengata aku beli baju Geisha buruk dengan harga RM28,000, tetapi, semua diam selepas baju itu dijual kepada seorang pembeli barang vintaj pada harga RM40,000.
“Hari ini, aku ‘lock’ Converse pertama dunia ini dengan RM40,800. Berfikiran waras dan tanpa paksaan,” katanya.
Dynamo berkata, membeli barang antik dengan harga puluhan ribu ringgit semata-mata bagi menyimpan koleksi barang lama ini bukanlah satu pembaziran, malah baginya ia adalah pelaburan alaf baharu.

“Nanti kita sama-sama lihat berapa aku dapat jual kasut ini di pasaran luar negara.
“Aku akan buktikan yang ‘vintage’ ini adalah satu cabang perniagaan juga. Simpan duit dalam bank tak beranak,” ujarnya.
Terdahulu, Kosmo! melaporkan pemilik kasut berkenaan, Wan Irfayuinazain Wan Ab Aziz, 31, terpaksa menjual koleksi kasut tersebut demi kelangsungan hidup.
Menurutnya, kasut itu dibeli daripada pasangan suami isteri yang menetap di Amerika Syarikat (AS) pada tahun 2018. – K! ONLINE.


Saya ada keistimewaan nampak hantu – Jiggy
Oleh MOHAMMAD SHAHEMY AZMI

27 Jun 2021, 4:33 pm
PETALING JAYA – Pelakon dan juga pelawak Mohamad Aizat Ahmad Nazri atau lebih dikenali sebagai Jiggy, 31, mengakui bahawa dia memiliki keistimewaan deria keenam untuk melihat makhluk ghaib (hantu).
Menurut Jiggy, dia pernah berdepan dengan beberapa situasi menyeramkan apabila terlihat kelibat entiti menyeramkan itu termasuk ketika berada di lokasi penggambaran.
“Saya memang berkebolehan untuk nampak entiti ghaib. Saya boleh rasa kehadirannya. Bila bulu roma saya meremang maksudnya dia (hantu) ada.
“Selalunya bila berlaku situasi sebegitu, saya akan duduk baca doa dan tidak memberitahu orang lain. Cuma saya sahaja tahu apa yang saya nampak,” katanya kepada Kosmo!
Ujar peserta Maharaja Lawak Mega itu lagi, dia terpaksa berpura-pura untuk tidak ambil kisah dengan kelibat entiti yang mengganggunya kerana tidak mahu hilang fokus semasa bekerja.
“Bacalah doa juga tapi tak mahu cerita pada semua orang di set sebab nanti beri kesan pula pada kelancaran waktu penggambaran,” katanya.

Jiggy yang ditemui semasa sidang media secara virtual drama Seram Tak Seram baru-baru ini turut berkongsi pengalamannya diganggu ketika melakukan penggambaran drama tersebut yang dilakukan di sekitar kawasan Lembah Klang.
Ujarnya, kalau boleh dia tidak meminta entiti tersebut untuk hadir atau menunjukkan diri, namun semuanya bergantung pada situasi.
“Janganlah minta dia datang. Kelebihan saya ini bergantung juga pada situasi ada waktu entiti tersebut akan menunjukkan dirinya.
“Ada masa dia cuma akan memberi saya ‘rasa’ bahawa dia ada di situ. Selalunya kalau jadi macam itu, saya akan rasa nak muntah, mual-mual, tidak selesa dan akan bagi diri tenang sebentar,” katanya. – K! ONLINE


605 kompaun langgar SOP di Terengganu
Oleh NIK NUR IZZATUL HAZWANI NIK ADNAN

27 Jun 2021, 5:21 pm
KEMAMAN – Sebanyak 605 kompaun termasuk 85 terhadap syarikat dan kilang di Terengganu atas kesalahan pelanggaran prosedur operasi standard (SOP) Perintah Kawalan Pergerakan (PKP) telah dikeluarkan sejak awal tahun ini.
Pengarah Kesihatan Terengganu, Dr. Nor Azimi Yunus berkata, kompaun yang berjumlah keseluruhan RM1.569 juta tersebut merupakan hasil pemeriksaan 62,727 premis termasuk kilang di seluruh negeri ini.
“Sebanyak 605 kompaun mengikut Akta Pencegahan dan Pengawalan Penyakit Berjangkit 1988 tersebut dikeluarkan terhadap 85 syarikat manakala selebihnya kepada individu.
“Antara kesalahan yang sering dikesan ialah gagal mematuhi penjarakan satu meter (23.64 peratus), tidak memakai pelitup muka (20.80 peratus) dan tidak mendaftar masuk premis menggunakan MySejahtera dan buku log (19.83 peratus),” katanya di Kawasan Perindustrian Kerteh dekat sini hari ini.
Terdahulu beliau ditemui selepas mengikuti Operasi Bersepadu Inter-Agensi Penguatkuasaan PKP 3.0 bersama Ketua Polis Daerah Kemaman, Superintendan Hanyan Ramlan.
Nor Azimi berkata, kesalahan lain yang dilakukan di premis perniagaan ialah bilangan pekerja melebihi 60 peratus dan berkumpul beramai-ramai pada waktu makan serta rehat yang dkhuatiri mencetuskan penularan wabak Covid-19.

Tambah beliau, kompaun pelanggaran SOP PKP tersebut paling banyak dikeluarkan di daerah ini.
“Sepanjang PKP penuh ini sahaja, 127 kompaun termasuk 80 terhadap premos perniagaan dan kilang dikeluarkan di Kemaman dengan jumlah kompaun dikeluarkan RM936,000,” katanya. – K! ONLINE


RM3.3 juta untuk maklumat serangan helikopter Presiden Columbia
Oleh KOSMO!

27 Jun 2021, 5:30 pm
BOGOTA, Columbia – Kerajaan Columbia menawarkan ganjaran hampir AS$800,000 (RM3.3 juta) untuk maklumat berkenaan serangan tembakan ke atas helikopter yang membawa Presiden Columbia, Ivan Duque berhampiran sempadan Venezuela, lapor akhbar Bangkok Post, semalam.
“Ganjaran hingga RM3.3 juta ditawarkan untuk maklumat yang membawa kepada penangkapan pihak bertanggungjawab atas serangan pengganas ini,” kata Menteri Pertahanan,  Diego Molano dalam rakaman video yang disiarkan ke media sosial dari Bandar Cacuta.
Dalam kejadian pada Jumaat lepas, helikopter presiden sedang menghampiri lapangan terbang Cucuta dalam penerbangan dari Sardinata ketika beberapa tembakan yang dipercayai dari senapang dilepaskan ke arahnya.
Turut bersama Duque dalam penerbangan itu ialah dengan Molano sendiri bersama Menteri Dalam Negeri, Daniel Palacios dan beberapa pegawai kerajaan lain.
Tiada sebarang kecederaan dilaporkan namun foto edaran pejabat presiden menunjukkan beberapa kesan tembakan di ekor dan bilah utama helikopter.
Ketua Polis Nasional, Jeneral Jorge Vargas, mengatakan bahawa pasukan yang dihantar ke kawasan kejiranan Cucuta berdekatan telah menemui dua senapang jenis AK-47 dan kaliber 7.62 yang kebiasaannya digunakan oleh pihak berkuasa Venezuela.

Hubungan kedua negara tegang sejak 2018 apabila Duque menuduh pemimpin sosialis Venezuela, Nicolas Maduro memberi perlindungan kepada kumpulan pembangkang serta pejuang pemberontak bersenjata Columbia. – Agensi


Bank beri moratorium tidak gulung tikar
Oleh ZULKIFLI MANZOR

27 Jun 2021, 5:27 pm
PETALING JAYA – Institusi kewangan dan perbankan tidak akan gulung tikar jika memberi moratorium penuh kepada rakyat yang memerlukan.
Presiden Dewan Perdagangan dan Industri Asean, Datuk Sohaimi Shahadan berkata, Bank Negara Malaysia (BNM) wajar mengarahkan institusi kewangan melaksanakan moratorium kepada golongan B40 dan M40.
“Kalau perkara ini dilakukan segera secara automatik, bank-bank ini tidak akan terjejas seperti  golongan peniaga yang makin parah hari demi hari.
“Lanjutan Perintah Kawalan Pergerakan 3.0 menimbulkan keresahan rakyat yang tidak dapat meneruskan pekerjaan, perniagaan demi kelangsungan hidup,” katanya dalam satu kenyataan hari ini.
Sohaimi berkata, Kementerian Kewangan yang mengawal BNM juga mempunyai kuasa penuh untuk mengarahkan institusi kewangan melaksanakan moratorium secara automatik.
Menurut beliau, Ordinan Darurat (Kuasa-kuasa Perlu) 2021 pula memberi kuasa yang cukup luas kepada kerajaan untuk membuat atau meminda apa sahaja undang-undang atau statut bagi mengarahkan moratorium.

Tambah beliau, Seksyen 5 Akta Bank Negara (2009) memperuntukkan fungsi BNM untuk mengatur dan mengawal selia institusi kewangan.
“Seksyen 72 pula memberi kuasa untuk membuat apa-apa polisi monetari dan kewangan termasuk polisi moratorium pinjaman,” katanya. K! ONLINE


TDM catat keuntungan RM9.6 juta
Oleh MOHD AZLI ADLAN

27 Jun 2021, 5:22 pm
KUALA TERENGGANU – Kumpulan TDM Berhad (TDM) yang merupakan anak syarikat kerajaan negeri Terengganu mencatatkan keuntungan sebelum cukai RM9.6 juta bagi tahun kewangan 2020.
Pengarah Eksekutif TDM, Najman Kamaruddin berkata, prestasi kewangan itu merupakan terbaik bagi tempoh empat tahun setelah merekod kerugian RM96.8 juta pada 2017, RM36.6 juta (2018) dan RM40.4 juta (2019).
“Walaupun melalui tahun 2020 yang mencabar ekoran pandemik Covid-19 yang mempengaruhi operasi sektor perladangan dan penjagaan kesihatan, TDM berjaya beradaptasi dengan rancangan perniagaan strategik.
“Hasil TDM pada tahun kewangan 2020 meningkat 4.2 peratus kepada RM442.9 juta berbanding RM425.1 juta pada tahun sebelumnya,” katanya selepas Mesyuarat Agung Tahunan (AGM) TDM ke-56 di sini hari ini.

AGM yang dilangsungkan secara online itu dipengerusikan Pengarah Bukan Bebas Bukan Eksekutif TDM, Burhanuddin Hilmi Mohamed @ Harun.
Najman berkata, prestasi memberangsangkan TDM pada tahun lalu banyak disumbang oleh bahagian perladangan berikutan harga minyak sawit mentah (CPO) dan isirong sawit (PK) yang tinggi selain kurang gangguan kepada pengeluaran.

Begitupun, beliau mengakui bahagian penjagaan kesihatan mengalami penurunan jumlah pesakit di hospital biarpun pandemik Covid-19 kini pada fasa pemulihan. – K! ONLINE


PKPD bandar Jerantut, barang keperluan mencukupi
Oleh HARIS FADILAH AHMAD

27 Jun 2021, 5:09 pm
JERANTUT – Penduduk di sekitar bandar Jerantut tidak perlu membuat pembelian panik susulan pelaksanaan Perintah Kawalan Pergerakan Diperketatkan (PKPD) di bandar itu memandangkan bekalan barangan keperluan asas adalah mencukupi.
Ketua Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP), Abdul Mubin Ahmad berkata, pihaknya akan terus melakukan pemantauan bagi memastikan barangan keperluan sentiasa mencukupi untuk keperluan penduduk.
“Bekalan barang keperluan dapur juga mudah diperoleh di semua pasar raya, pasar mini, pasar tani dan kedai runcit kerana premis berkenaan beroperasi seperti biasa sewaktu PKPD serta bekalan barang keperluan harian di peringkat pemborong, pengilang dan peruncit adalah mencukupi.
“Pengguna tidak perlu bimbang dan elakkan bersesak-sesak ke bandar kerana semua pasar raya dan premis peruncitan masih dibuka dan beroperasi mengikut waktu yang ditetapkan oleh kerajaan,” katanya di sini, hari ini.
Semalam Menteri Kanan (Keselamatan), Datuk Seri Ismail Sabri Yaakob dilaporkan berkata, sekitar bandar Jerantut akan dikenakan penguatkuasaan PKPD mulai 28 Jun hingga 11 Julai depan berikutan peningkatan jangkitan Covid-19.
Dalam pada itu, Abdul Mubin berkata, pejabat penguat kuasa KPDNHEP di sini menggalakkan peniaga supaya melakukan kawalan kendiri dengan menentukan had kuantiti dan jualan barang yang bersesuaian bagi individu atau keluarga.

Katanya, penguatkuasa KPDNHEP Jerantut sentiasa melakukan pemantauan dan pemeriksaan harian di semua premis perniagaan meliputi peruncit dan pemborong untuk memastikan bekalan barangan mencukupi selain pematuhan peraturan dalam kalangan peniaga.
“Sehingga ini pemeriksaan di semua premis berkenaan mendapati tiada kenaikan harga barang serta peniaga mematuhi peraturan di bawah Akta Kawalan Harga, AktaAntipencatutan 2011 dan Antipencatutan 2018,” katanya.- K! ONLINE


Thailand laksana semula sekatan lebih ketat
Oleh KOSMO!

27 Jun 2021, 5:22 pm
BANGKOK – Thailand akan kembali melaksanakan sekatan Covid-19 di restoran, tapak pembinaan dan kawasan berkumpul di Bangkok bagi mengekang penularan jangkitan Covid-19.
Selepas berjaya mengekalkan kadar jangkitan rendah selama setahun, gelombang terbaharu melanda   negara itu bermula April lalu dengan kemunculan kluster di kelab-kelab kelas atasan di Bangkok.
Sejak itu, lebih banyak kluster baharu muncul membabitkan kawasan kepadatan tinggi seperti penjara dan pekerja asing yang bekerja dalam sektor pembinaan dan perkhidmatan.
Kerajaan menerusi satu perintah yang dikeluarkan semalam memaklumkan bahawa sekatan baharu itu akan bermula esok dan akan berlangsung selama sebulan.
Ia termasuk menutup tapak pembinaan di Bangkok dan kawasan sekitarnya, melarang pekerja daripada meninggalkan kawasan mereka, melarang makan di restoran dan mengehadkan perjumpaan kepada cuma 20 orang.
Pusat pemeriksaan akan didirikan di wilayah selatan Thailand di Narathiwat, Pattani, Yala dan Songkhla. Pelancong mesti membawa ‘surat tunjuk sebab’ bagi aktiviti keluar dan masuk.

Sekatan baru itu menjelang pelancaran model bebas kuarantin bermula 1 Julai ini bagi pelancong sudah divaksin membabitkan  destinasi percutian popular, Phuket.
Pemimpin Thailand juga telah dikritik kerana program vaksinasi yang perlahan dan pihak berkuasa berusaha mengimport lebih banyak dos vaksin.
Perdana Menteri, Prayut Chan-O-Cha bercadang untuk membuka kembali negara itu sepenuhnya pada Oktober Ini sekali gus memerlukan pentadbirannya   mencapai sasaran vaksinasi sekurang-kurangnya 50 juta rakyat Thailand dalam tempoh empat bulan.
Sehingga kini, hanya sekitar 10 peratus penduduk telah menerima suntikan vaksin.
Thailand melaporkan lebih daripada 244,000 kes dan lebih 1,900 kematian sejak pandemik bermula. -AFP


Kes bunuh diri meningkat, Catriona Ross titip pesanan buat PM
Oleh SAIRUL ZAMRI MISRANI

27 Jun 2021, 4:42 pm
PETALING JAYA – Bimbang dengan kes bunuh diri yang semakin menjadi-jadi sejak kebelakangan ini, pelakon Catriona Ross tampil menitipkan pesanan khas buat Perdana Menteri.
Menerusi perkongsian yang dimuat naik dalam InstaStory miliknya, Catriona memberitahu perkara tersebut (bunuh diri) berlaku disebabkan beberapa faktor seperti kehilangan kerja semenjak Perintah Kawalan Pergerakan (PKP) dilaksanakan.
Menurut Catriona atau nama sebenarnya Catriona Norhayati Ross Bahrin Ross, negara yang sedang menjalani PKP bagi tempoh yang panjang ketika ini disebabkan kesilapan kerajaan sendiri.
“Apa yang berlaku di Sabah (Pilihan Raya Negeri) tahun lalu tidak seharusnya berlaku. Perkara tersebut yang membuatkan kita terpaksa menghadapinya pada tahun 2021.
“Sama ada anda (kerajaan) mahu mengaku atau menafikan, fakta tetap menjadi fakta,” tulisnya.
Pada hantaran sama, pelakon drama fenomena Pujaan Hati Kanda itu turut melahirkan kegusaran terhadap kes bunuh diri yang semakin meningkat pada ketika ini.

“Kes bunuh diri semakin tinggi dan saya menjadi sangat sedih apabila mendengar tentang hal ini. Tiada siapa yang layak mati seperti itu.
“Saya dah tak mampu dengar kes bunuh diri macam ini. Kalau anda kenal sesiapa yang ada masalah, bantulah mereka.
“Adakah anda (Perdana Menteri) sedar apa yang berlaku di sekeliling anda sekarang ini?,” tulis dan soal Catriona.
Terdahulu pada Rabu Kosmo! Online melaporkan seorang lelaki dipercayai mengalami masalah kemurungan disahkan maut selepas terjatuh dari tingkat 10 sebuah pangsapuri di Butterworth, Pulau Pinang.
Hasil siasatan, lelaki berusia 26 tahun itu bertindak terjun dari pangsapuri tersebut disebabkan mengalami tekanan perasaan sejak beberapa hari lalu selepas perniagaan yang diusahakan gagal dan mengalami kerugian teruk. – K! ONLINE


Bukti sibuk jaga anak kambing
Oleh IZZATUL ‘AIN AZMAN

27 Jun 2021, 4:37 pm
PETALING JAYA – Dek kerana sibuk menguruskan kambing peliharaannya yang baru sahaja beranak sehingga ketinggalan kelas online, seorang pelajari tampil memberi bukti kepada pensyarah dengan menunjukkan swafotonya bersama anak kambing dan kisahnya tular di aplikasi TikTok sejak Jumaat lalu.
Menerusi video yang dimuat naik oleh @cahhhhhhh_6 memaparkan tangkap layar perbualan pensyarahnya yang meragui alasan yang diberikan oleh pelajar yang bernama Syafiq dan meminta bukti untuk berkongsi swafoto bersama anak kambing di aplikasi WhatsApp.
Pada awalnya, pensyarah tersebut tidak mempercayai pelajar tersebut sehinggalah Syafiq menjelaskan hal yang sebenar dan memberikan swafotonya kepada pensyarah tersebut.
“Saya serius puan, rumah saya ada kandang kambing. Petang tadi ada kambing yang baru saja beranak, puan. Saya akan hantar swafoto tersebut esok pagi,” jelasnya.
Rata-rata pengguna aplikasi TikTok terhibur dengan jawapan pelajar lelaki tersebut kerana dianggap lucu menyambut anak kambing yang baru lahir.
“Tengok, kambing beranak pun sanggup tak datang kelas, apatah lagi nanti bila dah kahwin, isterinya bersalin. Nampak tak?” balas @nurinhazifa bergurau.

“Ya Allah, betul-betul dia hantar gambar swafoto dengan anak kambing,” kata @bobaalyssa21.
“Kalau saya tidak tanda kehadiran, cakap saja pada pensyarah yang saya sedang urus ayam untuk buat kenduri,” seloroh pengguna @toktabik.
“Nasib baik tidak menipu. Kalau tidak, jenuh mahu cari anak kambing untuk swafoto,” ujar @chiyol. – K! ONLINE.